text:
part straks besvare anmodningen og indlede konsultationer med henblik på at finde en gensidigt tilfredsstillende løsning på problemet.
 4. Under konsultationerne skal parterne hver især fremlægge tilstrækkelige oplysninger til at muliggøre en fuldstændig undersøgelse af det pågældende problem. Parterne skal tage behørigt hensyn til de aktiviteter, der foregår i ILO og andre relevante internationale organisationer eller organer, hvori begge parter deltager, og de kan, således som det kan blive krævet af parterne på ad hoc-basis, søge rådgivning hos de internationale organisationer eller organer eller andre eksperter. Parterne skal under behørig hensyntagen til denne rådgivning drøfte passende foranstaltninger, som skal gennemføres.
 5. Findes der ikke en løsning gennem konsultationer i henhold til stk. 2 til 4, indkaldes udvalget straks efter anmodning fra en part for at behandle den pågældende sag.
 6. Parterne skal sikre, at de løsninger, der er fundet via konsultationer i henhold til denne artikel, i fællesskab vil blive gjort offentligt tilgængelige, medmindre parterne aftaler andet.
 ARTIKEL 16.18
 Ekspertpanel
 1. Hvis parterne, senest 75 dage efter datoen for en parts anmodning om at indkalde udvalget i henhold til artikel 16.17, stk. 5, ikke når frem til en gensidigt tilfredsstillende løsning på problemet vedrørende fortolkningen eller anvendelsen af de relevante artikler i dette kapitel, kan en part anmode om indkaldelse af et ekspertpanel til at behandle problemet i henhold til det i stk. 2 omhandlede mandat. En sådan anmodning skal indgives skriftligt til den anden parts kontaktpunkt som omhandlet i artikel 16.14, og skal indeholde en begrundelse for anmodningen, herunder en beskrivelse af de spørgsmål, der skal behandles, og en angivelse af det faktuelle og retlige grundlag.
 2. Udvalget skal, senest et år efter datoen for denne aftales ikrafttræden, vedtage ekspertpanelets forretningsorden og mandat. I forretningsordenen fastlægges procedurerne for at finde relevante oplysninger. Panelet skal fortolke de relevante artikler i dette kapitel i henhold til sædvanereglerne for fortolkning af folkeretten, herunder dem, der er kodificeret i Wienerkonventionen om traktatretten, udfærdiget i Wien den 23. maj 1969. Så længe denne forretningsorden og dette mandat endnu ikke er fastsat, skal forretningsordenen som omhandlet i artikel 21.30 finde anvendelse, med de fornødne ændringer, og mandatet skal, såfremt parterne ikke aftaler andet senest fem dage efter datoen for panelets nedsættelse, være følgende:
 »på baggrund af de relevante artikler i kapitel 16 at undersøge den sag, hvortil der henvises i anmodningen om nedsættelsen af ekspertpanelet, og udarbejde en rapport i overensstemmelse med artikel 16.18, stk. 5, med anbefalinger til, hvordan sagen kan løses«.
 3. Ekspertpanelet kan indhente oplysninger fra enhver kilde, den måtte finde hensigtsmæssig. For spørgsmål vedrørende ILO-instrumenter eller multilaterale miljøaftaler bør den søge oplysninger og rådgivning fra de relevante internationale organisationer eller organer. Alle oplysninger, der er indhentet i henhold til dette stykke, forelægges parterne med henblik på bemærkninger.
 4. Panelet sammensættes af tre eksperter. De udvælges i overensstemmelse med litra a) til e).
 a)
 Eksperterne skal være i besiddelse af den relevante tekniske og juridiske ekspertise i de spørgsmål, som behandles i dette kapitel. De skal være uafhængige af og må ikke


text:
være tilknyttet eller modtage instruktioner fra nogen af parterne. De skal handle efter deres egen overbevisning og må ikke modtage instruktioner fra nogen organisation eller regering, og de må ikke, i nogen som helst egenskab, have været involveret i den pågældende sag.
 b)
 Hver af parterne skal senest 45 dage efter datoen for modtagelse af anmodningen om nedsættelse af panelet, udpege en ekspert, som kan være en statsborger fra den pågældende part, og foreslå indtil tre kandidater, som kan fungere som formand for panelet. Formanden må ikke være statsborger i nogen af parterne. Parterne skal enes om og udpege en formand blandt de foreslåede kandidater senest 15 dage efter udløbet af perioden på 45 dage.
 c)
 Hvis en part ikke har udpeget en ekspert, eller hvis parterne hverken er blevet enige om eller har udpeget formanden i henhold til litra b), skal eksperterne eller formanden, der endnu ikke er udpeget, udpeges senest 15 dage efter udløbet af den i litra b) omhandlede periode på 15 dage ved lodtrækning blandt de foreslåede kandidater i henhold til litra d).
 d)
 Udvalget skal, senest et år efter datoen for denne aftales ikrafttræden, opstille en liste over mindst 10 personer, som er villige og i stand til at fungere som eksperter i henhold til denne artikel, og som opfylder kravene i litra a). Listen skal bestå af tre dellister: en for hver part og en for de personer, som ikke er statsborgere i nogen af parterne, og som skal varetage formandshvervet i panelet. Hver af parterne skal udvælge mindst tre personer, der skal fungere som eksperter på deres egen delliste. Medmindre parterne aftaler andet, skal de i fællesskab udvælge fire personer på dellisten over formænd. Udvalget skal sørge for, at antallet af personer på listen altid holdes på det niveau, der kræves i dette stykke.
 e)
 Panelet anses for nedsat på den dato, på hvilken formanden er udvalgt.
 5. Panelet skal udarbejde en foreløbig og en endelig rapport til parterne, hvori der redegøres for de faktiske omstændigheder, fortolkningen eller anvendelsen af de relevante artikler og den grundlæggende begrundelse for de anførte resultater og forslag. Parterne kan senest 45 dage efter modtagelsen af den foreløbige rapport, som skal udstedes senest 90 dage efter datoen for nedsættelse af panelet, fremsætte skriftlige bemærkninger til denne rapport. Panelet kan efter at have analyseret sådanne skriftlige bemærkninger ændre rapporten og foretage yderligere undersøgelser, hvis det anses for nødvendigt. Den endelige rapport skal være udstedt senest 180 dage efter datoen for nedsættelse af panelet, medmindre formanden for panelet skriftligt meddeler parterne, at fristen ikke kan overholdes. I så fald skal den endelige rapport være udstedt senest 200 dage efter datoen for nedsættelse af panelet, medmindre parterne aftaler andet. Den endelige rapport skal offentliggøres. Parterne skal sikre beskyttelse af fortrolige oplysninger.
 6. Parterne skal drøfte aktioner eller foranstaltninger til at løse det pågældende problem under hensyntagen til panelets endelige rapport og forslag. Hver part skal underrette den anden part og dens egne nationale rådgivningsgruppe eller -grupper om enhver opfølgende aktion eller

type: contracts

jurisdiction: EU


text:
foranstaltning senest tre måneder efter datoen for forelæggelse af den endelige rapport. De opfølgende aktioner eller foranstaltninger skal overvåges af udvalget. Den eller de nationale rådgivningsgrupper og den fælles dialog kan fremsætte deres bemærkninger herom til udvalget.
 ARTIKEL 16.19
 Evaluering
 1. Udvalget skal efter behov drøfte gennemførelsen og anvendelsen af de institutionelle bestemmelser og bestemmelserne om konsultation i artikel 16.13, 16.17 og 16.18, bl.a. under hensyntagen til erfaringerne med gennemførelsen og anvendelsen af dette kapitel samt udviklingen af de relevante politikker i hver part. Sådanne drøftelser kan omfatte eventuelle ændringer af disse artikler.
 2. Udvalget kan under hensyntagen til resultatet af drøftelserne i henhold til stk. 1 anbefale Det Blandede Udvalg i henhold til artikel 16.13, stk. 2, litra a), at foretage ændringer af de i stk. 1 omhandlede artikler.
 KAPITEL 17
 GENNEMSIGTIGHED
 ARTIKEL 17.1
 Definitioner
 Med henblik på dette kapitel forstås ved »alment gældende foranstaltning« enhver lov, forskrift, regel, forvaltningsmæssig eller retslig afgørelse eller forvaltningsmæssig eller retslig procedure, der finder generel anvendelse med hensyn til alle spørgsmål, der er omfattet af denne aftale.
 ARTIKEL 17.2
 Gennemsigtige reguleringsrammer
 Parterne, som anerkender den indvirkning, som deres reguleringsrammer kan have på handel og investeringer mellem parterne, skal sikre gennemsigtige reguleringsrammer, der er effektive og forudsigelige for personer, herunder økonomiske aktører, navnlig små og mellemstore virksomheder.
 ARTIKEL 17.3
 Offentliggørelse
 Hver part skal ved indførelse eller ændring af alment gældende foranstaltninger:
 a)
 straks offentliggøre disse generelle foranstaltninger, eller på anden måde gøre dem offentligt tilgængelige, sammen med en redegørelse for deres formål og begrundelse og, hvor det er muligt, ad elektronisk vej, f.eks. på et websted på engelsk, og
 b)
 tilstræbe at fastsætte en passende periode mellem det tidspunkt, hvor disse alment gældende bestemmelser er offentliggjort eller gjort offentligt tilgængelige, og det tidspunkt, hvor de træder i kraft, undtagen i behørigt begrundede tilfælde.
 ARTIKEL 17.4
 Forespørgsler
 1. Hver af parterne skal efter anmodning fra den anden part svare inden for en rimelig frist på specifikke spørgsmål fra, og give oplysninger til, den anden part vedrørende deres alment gældende foranstaltninger.
 2. Hver af parterne skal gøre navne og adresser på de kompetente myndigheder, der er ansvarlige for deres alment gældende foranstaltninger, let tilgængelige for offentligheden.
 3. Hver af parterne skal indføre eller opretholde passende mekanismer til besvarelse af forespørgsler fra en person vedrørende deres alment gældende foranstaltninger.
 4. Parterne anerkender, at svar, der afgives på forespørgsler som omhandlet i stk. 3, ikke nødvendigvis er endelige eller retligt bindende, men kun til orientering, medmindre andet er fastsat i deres love og forskrifter.
 ARTIKEL 17.5
 Forvaltning af alment gældende foranstaltninger
 1. Hver af parterne skal forvalte alle deres alment gældende foranstaltninger på ensartet, objektiv, upartisk og rimelig vis.
 2. Hver af parterne skal ved anvendelsen af alment gældende foranstaltninger i forvaltningsprocedurer vedrørende bestemte personer, varer eller tjenesteydelser fra den anden part i særlige tilfælde, i overensstemmelse med deres love og forskrifter, give personer, der er direkte berørt af disse forvaltningsprocedurer:
 a)
 et rimeligt varsel, når procedurerne indledes, herunder retsgrundlaget og en beskrivelse af procedurernes karakter, sagens faktiske


text:
omstændigheder og af de pågældende spørgsmål, og
 b)
 en rimelig mulighed for at fremlægge oplysninger og argumenter til støtte for deres synspunkter forud for enhver endelig forvaltningsafgørelse, undtagen i hastetilfælde.
 ARTIKEL 17.6
 Prøvelse og klage
 1. Hver af parterne skal oprette eller opretholde retslige, voldgiftsretlige eller forvaltningsmæssige instanser eller procedurer med henblik på en omgående prøvelse eller klage og, hvis det er berettiget, en afhjælpning af forvaltningsforanstaltninger eller, som fastsat i deres love og forskrifter, af undladelser vedrørende ethvert forhold, der er omfattet af denne aftale. Sådanne instanser eller procedurer skal være upartiske og uafhængige af det kontor eller den myndighed, der står for den forvaltningsmæssige håndhævelse af sådanne foranstaltninger, og må ikke have nogen væsentlig interesse i sagens resultat.
 2. Hver af parterne skal sikre, at sagens parter ved sådanne instanser eller i sådanne procedurer som omhandlet i stk. 1 har ret til:
 a)
 en rimelig mulighed for at underbygge eller forsvare deres respektive synspunkter, og
 b)
 en afgørelse baseret på bevismateriale og forelagte aktstykker.
 3. Hver af parterne skal, med forbehold af yderligere prøvelse eller klage i henhold til deres love og forskrifter, sikre, at den afgørelse, der er omhandlet i stk. 2, litra b), gennemføres af de relevante kontorer eller myndigheder med hensyn til den pågældende forvaltningsforanstaltning.
 ARTIKEL 17.7
 Samarbejde om at fremme øget gennemsigtighed
 Parterne skal alt efter omstændighederne samarbejde i bilaterale, regionale og multilaterale fora om, hvorledes gennemsigtigheden i forbindelse med international handel og internationale investeringer kan fremmes.
 ARTIKEL 17.8
 Forhold til andre kapitler
 Dette kapitel finder anvendelse, uden at det berører eventuelle særlige bestemmelser i andre kapitler i denne aftale.
 KAPITEL 18
 GOD REGULERINGSPRAKSIS OG REGULERINGSSAMARBEJDE
 AFDELING A
 God reguleringspraksis og reguleringssamarbejde
 UNDERAFDELING 1
 Generelle bestemmelser
 ARTIKEL 18.1
 Mål og generelle principper
 1. Målene i denne afdeling er at fremme god reguleringspraksis og reguleringssamarbejde mellem parterne med henblik på at fremme bilateral handel og investeringer ved:
 a)
 at fremme en effektiv, gennemsigtig og forudsigelig reguleringsramme
 b)
 at fremme en forenelig reguleringspraksis og reducere unødvendigt byrdefulde, overlappende eller modstridende lovkrav
 c)
 at drøfte reguleringsforanstaltninger, praksisser eller metoder i en part, herunder hvordan man kan fremme en effektiv anvendelse heraf, og
 d)
 at styrke det bilaterale samarbejde mellem parterne i internationale fora.
 2. Intet i denne afdeling berører parternes ret til at fastsætte eller regulere deres egne niveauer af beskyttelse til gennemførelse eller fremme af målene for deres offentlige politik på områder som:
 a)
 folkesundhed
 b)
 menneskers, dyrs eller planters liv og sundhed
 c)
 sundhed og sikkerhed på arbejdspladsen
 d)
 arbejdsvilkår
 e)
 miljøet, herunder klimaændringer
 f)
 forbrugere
 g)
 social beskyttelse og social sikring
 h)
 personoplysninger og cybersikkerhed
 i)
 kulturel mangfoldighed
 j)
 finansiel stabilitet, og
 k)
 energisikkerhed.
 3. Intet i denne afdeling må fortolkes således, at det forhindrer parterne i:
 a)
 at vedtage, opretholde og anvende reguleringsforanstaltninger i overensstemmelse med deres retlige rammer, principper (130) og frister for at nå deres mål for deres offentlige politik på det beskyttelsesniveau, de finder passende, og
 b)
 at levere og støtte tjenesteydelser af almen interesse, herunder dem, der vedrører vand,


text:
sundhed, uddannelse og sociale ydelser.
 4. Reguleringsforanstaltninger må ikke udgøre en skjult handelshindring.
 5. Intet i denne afdeling skal fortolkes således, at det pålægger parterne at opnå et bestemt reguleringsmæssigt resultat.
 ARTIKEL 18.2
 Definitioner
 Med henblik på denne afdeling forstås ved:
 a)
 »reguleringsmyndighed«:
 i)
 Europa-Kommissionen for Den Europæiske Union, og
 ii)
 den japanske regering for Japan, og
 b)
 »reguleringsforanstaltninger«: alment gældende foranstaltninger, som:
 i)
 for Den Europæiske Union er:
 A)
 forordninger og direktiver, som fastsat i artikel 288 i TEUF, og
 B)
 delegerede retsakter og gennemførelsesretsakter som omhandlet i henholdsvis artikel 290 og 291 i TEUF, og
 ii)
 for Japan er:
 A)
 love
 B)
 kabinetsdekreter, og
 C)
 ministerielle bekendtgørelser.
 ARTIKEL 18.3
 Anvendelsesområde
 1. Denne afdeling finder anvendelse på reguleringsforanstaltninger udstedt af en parts reguleringsmyndighed for så vidt angår ethvert forhold, der er omfattet af denne aftale.
 2. Underafdeling 3 og 4 finder anvendelse på andre alment gældende foranstaltninger fra en parts reguleringsmyndighed, som er relevante for reguleringssamarbejdsaktiviteter, som f.eks. retningslinjer, politikdokumenter eller anbefalinger, ud over reguleringsforanstaltningerne som omhandlet i stk. 1.
 UNDERAFDELING 2
 God reguleringspraksis
 ARTIKEL 18.4
 Intern koordination
 Hver af parterne skal opretholde interne koordinationsprocesser eller -mekanismer til fremme af god reguleringspraksis, herunder dem, der er fastsat i denne afdeling.
 ARTIKEL 18.5
 Reguleringsprocesser og -mekanismer
 Hver af parterne skal offentliggøre beskrivelser af de processer og mekanismer, hvorefter deres reguleringsmyndighed udarbejder, vurderer og evaluerer dens reguleringsforanstaltninger. Disse beskrivelser skal henvise til de relevante retningslinjer, regler eller procedurer, herunder vedrørende offentlighedens muligheder for at fremsætte bemærkninger.
 ARTIKEL 18.6
 Tidlig information om planlagte reguleringsforanstaltninger
 Hver parts reguleringsmyndighed skal mindst én gang om året offentliggøre en liste over planlagte væsentlige (131) reguleringsforanstaltninger sammen med en kort beskrivelse af deres anvendelsesområde og mål, herunder, hvis en sådan foreligger, den anslåede tidsplan for deres vedtagelse. Hvis en parts reguleringsmyndighed ikke gør en sådan liste offentligt tilgængelig, skal denne part hvert år, og så tidligt som muligt, give Udvalget for Reguleringssamarbejde, der er nedsat i henhold til artikel 22.3, denne liste sammen med en kort beskrivelse. Denne liste kan sammen med den korte beskrivelse, med undtagelse af oplysninger, der er angivet som fortrolige, blive offentliggjort af hver parts reguleringsmyndighed.
 ARTIKEL 18.7
 Offentlige høringer
 1. Ved udarbejdelsen af væsentlige reguleringsforanstaltninger skal hver parts reguleringsmyndighed, når det er relevant, og i overensstemmelse med de gældende regler og procedurer:
 a)
 offentliggøre enten udkastet til reguleringsforanstaltninger eller høringsdokumenter, der giver tilstrækkelige oplysninger om de reguleringsforanstaltninger, der er under udarbejdelse, således at enhver person har mulighed for at vurdere, om og hvordan vedkommendes interesser ville blive væsentligt påvirket
 b)
 på et ikkeforskelsbehandlende grundlag give enhver rimelig mulighed for at fremsætte bemærkninger, og
 c)
 tage eventuelle bemærkninger behørigt i betragtning.
 2. Hver parts reguleringsmyndighed bør gøre brug af elektroniske kommunikationsmidler og søge at opretholde en særlig fælles webportal med henblik på levering af oplysninger og modtagelse af bemærkninger vedrørende offentlige høringer.
 3. Hver parts reguleringsmyndighed skal offentliggøre eventuelle modtagne bemærkninger eller et resumé af høringsresultaterne. Denne forpligtelse finder ikke anvendelse i det omfang, det er nødvendigt for at beskytte fortrolige oplysninger, for


text:
at tilbageholde personoplysninger eller upassende indhold eller for andre berettigede grunde som f.eks. risikoen for at skade en tredjemands interesser.
 ARTIKEL 18.8
 Konsekvensanalyse
 1. Hver parts reguleringsmyndighed skal tilstræbe på systematisk vis at gennemføre, i overensstemmelse med de relevante regler og procedurer, en konsekvensanalyse af væsentlige reguleringsforanstaltninger, der er under forberedelse.
 2. Hver parts reguleringsmyndighed skal ved gennemførelsen af en konsekvensanalyse indføre og opretholde processer og mekanismer, hvor følgende faktorer tages i betragtning:
 a)
 behovet for den pågældende reguleringsforanstaltning, herunder arten og betydningen af det problem, som reguleringsforanstaltningen skal afhjælpe
 b)
 alle gennemførlige og passende reguleringsmæssige eller ikkereguleringsmæssige alternativer, herunder muligheden for at undlade at regulere, hvis den foreligger, som gør det muligt at nå partens offentlige politiske mål
 c)
 i det omfang, det er muligt og relevant, de mulige sociale, økonomiske og miljømæssige virkninger af disse alternativer, herunder på handel og på små og mellemstore virksomheder, og
 d)
 hvor det er relevant, hvilket forhold der er mellem de løsningsmodeller, der overvejes, og relevante internationale standarder, herunder grunden til eventuelle afvigelser.
 3. Hver parts reguleringsmyndighed skal offentliggøre resultaterne af dens konsekvensanalyser ikke senere end offentliggørelsen af den hermed forbundne foreslåede eller endelige reguleringsforanstaltning.
 ARTIKEL 18.9
 Retrospektiv evaluering
 1. Hver parts reguleringsmyndighed skal opretholde procedurer eller mekanismer til at fremme regelmæssig retrospektiv evaluering af de gældende reguleringsforanstaltninger.
 2. Hver parts reguleringsmyndighed skal offentliggøre dens planer for og resultaterne af sådanne retrospektive evalueringer i det omfang, det er foreneligt med de relevante regler og procedurer.
 ARTIKEL 18.10
 Mulighed for at fremsætte bemærkninger
 Hver parts reguleringsmyndighed skal, uden at dette berører hver parts gennemførelse af dens offentlige politiske mål, give enhver mulighed for at fremsætte bemærkninger til forbedring af de gældende reguleringsforanstaltninger, herunder forslag til forenkling eller nedbringelse af unødvendige byrder.
 ARTIKEL 18.11
 Udveksling af oplysninger om god reguleringspraksis
 Reguleringsmyndighederne skal tilstræbe at udveksle oplysninger, herunder i Udvalget for Reguleringssamarbejde, om god reguleringspraksis som omhandlet i denne underafdeling, såsom praksis med hensyn til konsekvensanalyser, herunder vurdering af indvirkningen på handel og investeringer, eller med hensyn til retrospektive evalueringer.
 UNDERAFDELING 3
 Reguleringssamarbejde
 ARTIKEL 18.12
 Reguleringssamarbejdsaktiviteter
 1. Hver part kan foreslå en reguleringssamarbejdsaktivitet til den anden part. Den fremsætter forslaget via det kontaktpunkt, der er angivet i henhold til artikel 18.15.
 2. Den anden part skal gennemgå forslaget inden for en rimelig frist og underrette den forslagsstillende part om, hvorvidt den finder den foreslåede aktivitet egnet til reguleringssamarbejde.
 3. Efter anmodning fra en part skal Udvalget for Reguleringssamarbejde drøfte et forslag til reguleringssamarbejdsaktivitet som omhandlet i stk. 1.
 4. For at finde egnede reguleringssamarbejdsaktiviteter skal hver af parterne gennemgå:
 a)
 listen som omhandlet i artikel 18.6, og
 b)
 forslag til reguleringssamarbejdsaktiviteter, der indsendes af personer fra en part, og som er begrundede og ledsagede af relevante oplysninger.
 5. Hvis parterne beslutter at indlede en reguleringssamarbejdsaktivitet, skal hver parts reguleringsmyndighed:
 a)
 underrette den anden parts reguleringsmyndighed om udviklingen af nye eller ændringen af eksisterende foranstaltninger, der er relevante for reguleringssamarbejdsaktiviteten
 b)
 på anmodning give oplysninger og drøfte foranstaltninger, der er relevante for reguleringssamarbejdsaktiviteten, og
 c)
 når


text:
de udvikler nye eller ændrer eksisterende reguleringsmæssige eller andre foranstaltninger, overveje, i det omfang det er muligt, enhver reguleringsmæssig fremgangsmåde, som den anden part anvender i forbindelse med samme eller beslægtede spørgsmål.
 6. Parterne kan iværksætte reguleringssamarbejdsaktiviteter på frivillig basis. En part kan nægte at deltage i eller trække sig fra reguleringssamarbejdsaktiviteter. En part, der nægter at deltage i eller trækker sig fra reguleringssamarbejdsaktiviteter, bør redegøre for grundene til dens beslutning over for den anden part.
 7. Hvis det er relevant, kan reguleringsmyndighederne efter indbyrdes aftale overdrage gennemførelsen af en reguleringssamarbejdsaktivitet til parternes relevante organer.
 ARTIKEL 18.13
 God praksis med henblik på at fremme reguleringsmæssig forenelighed
 For at fremme reguleringsmæssig forenelighed skal hver parts reguleringsmyndighed bl.a. overveje følgende:
 a)
 fremme af fælles principper, retningslinjer, adfærdskodekser, gensidig anerkendelse af ækvivalens og gennemførelsesredskaber for at undgå unødig overlapning af reguleringsmæssige krav såsom prøvning, kvalifikationer, audit eller inspektioner, og
 b)
 bilateralt samarbejde og samarbejde med tredjelande i relevante internationale fora, hvor det er muligt, herunder gennem fælles initiativer og forslag med henblik på at udvikle og fremme vedtagelsen og gennemførelsen af internationale reguleringsmæssige standarder, retningslinjer eller andre praksisser.
 UNDERAFDELING 4
 Institutionelle bestemmelser
 ARTIKEL 18.14
 Udvalget for Reguleringssamarbejde
 1. Udvalget for Reguleringssamarbejde, der er nedsat i henhold til artikel 22.3, skal styrke og fremme god reguleringspraksis og reguleringssamarbejde mellem parterne i overensstemmelse med bestemmelserne i denne afdeling.
 2. Udvalget for Reguleringssamarbejde kan opfordre de berørte personer til at deltage i dets møder.
 3. Udvalget for Reguleringssamarbejde kan især:
 a)
 drøfte forslag til reguleringssamarbejdsaktiviteter
 b)
 udveksle oplysninger om og fremme god reguleringspraksis
 c)
 anbefale reguleringssamarbejdsaktiviteter på områder af fælles interesse for parterne, herunder forskning og forberedende arbejde med henblik på regulering
 d)
 fremme bilaterale reguleringssamarbejdsaktiviteter med det formål at fremme forenelige resultater af parternes reguleringsarbejde, navnlig på områder, hvor der ikke findes reguleringsforanstaltninger eller, hvis deres udvikling befinder sig i et indledende fase
 e)
 støtte til udvikling af praktiske mekanismer, gennemførelsesredskaber og bedste praksis til fremme af god reguleringspraksis og reguleringssamarbejde
 f)
 fremme reguleringssamarbejde og -samordning i internationale fora, herunder regelmæssige bilaterale udvekslinger af oplysninger om relevante igangværende eller planlagte aktiviteter
 g)
 regelmæssigt identificere og støtte prioriterede områder for reguleringssamarbejde
 h)
 om nødvendigt udgive retningslinjer for at bidrage til ensretningen af reguleringssamarbejdet i andre specialudvalg som omhandlet i artikel 22.3 og andre bilaterale fora for reguleringssamarbejde
 i)
 behandle rapporten om høringsresultaterne som omhandlet i artikel 18.16, stk. 8, og eventuelt evaluere fremskridtet med gennemførelsen af den tilfredsstillende løsning som omhandlet i artikel 18.16, stk. 6, og
 j)
 om nødvendigt oprette ad hoc-arbejdsgrupper, der skal udføre specifikke reguleringssamarbejdsaktiviteter, og som skal aflægge rapport til Udvalget for Reguleringssamarbejde.
 4. Udvalget for Reguleringssamarbejde skal:
 a)
 mødes senest et år efter datoen for denne aftales ikrafttræden og derefter mindst en gang om året, medmindre parternes repræsentanter beslutter andet, og
 b)
 vedtage sin forretningsorden på sit første møde efter denne aftales ikrafttræden.
 ARTIKEL 18.15
 Kontaktpunkter
 Hver af parterne skal ved denne aftales ikrafttræden udpege et kontaktpunkt vedrørende gennemførelsen af denne afdeling og udvekslingen af oplysninger i henhold til artikel 18.16


text:
samt underrette den anden part om de pågældende kontaktoplysninger, herunder oplysninger om de relevante embedsmænd. Parterne skal straks underrette hinanden om enhver ændring af disse kontaktoplysninger.
 ARTIKEL 18.16
 Udveksling af oplysninger om planlagte eller eksisterende reguleringsforanstaltninger
 1. En part kan forelægge den anden part en anmodning om oplysninger og præciseringer vedrørende denne anden parts planlagte eller eksisterende reguleringsforanstaltninger. Den part, som anmodningen er rettet til, skal tilstræbe at reagere uden unødigt ophold.
 2. En part kan forelægge den anden part en anmodning om at tage eventuelle betænkeligheder vedrørende denne anden parts planlagte eller eksisterende reguleringsforanstaltninger til efterretning. Den anmodende part skal i sin anmodning udpege den pågældende reguleringsforanstaltning, forelægge en beskrivelse af sine betænkeligheder og, hvor det er relevant, fremsætte spørgsmål.
 3. Den anmodede part skal uden unødigt ophold, dog hvis det er begrundet senest 60 dage efter modtagelse af anmodningen, fremsætte skriftlige bemærkninger til de bekymringer, der er rejst af den anmodende part i henhold til stk. 2. Disse bemærkninger skal så vidt muligt omfatte bl.a. det politiske mål for og rationalet bag reguleringsforanstaltningen, og, når det er relevant, en redegørelse for, hvorfor man ikke har valgt en mindre handels- eller investeringsrestriktiv foranstaltning, der ville gøre det muligt på lige så effektiv vis at opnå samme politikmål. Den anmodede part skal besvare alle spørgsmål om præcisering, der indgives af den anmodende part.
 4. Den anmodende part kan anmode om konsultationer med den anmodede part:
 a)
 efter modtagelse af de skriftlige bemærkninger som omhandlet i stk. 3, eller
 b)
 efter udløbet af fristen som omhandlet i stk. 3, hvis den anmodede part ikke fremsætter skriftlige bemærkninger inden for denne frist.
 5. Konsultationerne kan afholdes som møder med personlig fremmøde eller som digitale møder. Hver part skal udpege en embedsmand med ansvar for at lede møderne.
 6. Parterne skal under konsultationerne i god tro undersøge en mulig tilfredsstillende løsning for at imødekomme den anmodende parts betænkeligheder, herunder forslag til ændring af den anfægtede reguleringsforanstaltning eller om vedtagelse af en mindre handels- eller investeringsrestriktiv reguleringsforanstaltning, hvis det er relevant.
 7. Parterne er ikke forpligtede til at videregive fortrolige eller følsomme oplysninger eller data.
 8. Den anmodende part skal i samråd med den anmodede part udarbejde en rapport om resultatet af konsultationerne. Den anmodende parts kontaktpunkt skal sende rapporten til Udvalget for Reguleringssamarbejde til overvejelse.
 9. Den i stk. 2 omhandlede anmodning kan også indgives, hvis der ikke er fundet nogen tilfredsstillende løsning i de relevante specialudvalg, hvilket dog ikke berører parternes rettigheder og forpligtelser i henhold til kapitel 21 eller tvistbilæggelsesproceduren i henhold til andre gældende aftaler.
 10. Den i stk. 2 omhandlede anmodning stiller ikke krav til den anmodede part om at nå et bestemt reguleringsmæssigt resultat og må ikke forsinke vedtagelsen af en reguleringsforanstaltning.
 AFDELING B
 Dyrevelfærd
 ARTIKEL 18.17
 Dyrevelfærd
 1. Parterne skal til gensidig fordel samarbejde om dyrevelfærdsanliggender med fokus på opdrættede dyr med henblik på at forbedre den gensidige forståelse af deres respektive love og forskrifter.
 2. Til dette formål kan parterne efter fælles aftale vedtage en arbejdsplan,


text:
der fastsætter prioriteterne og de kategorier af dyr, som skal behandles i henhold til denne artikel, og nedsætte en Teknisk Arbejdsgruppe om Dyrevelfærd med henblik på at udveksle oplysninger, ekspertise og erfaringer på dyrevelfærdsområdet og at undersøge mulighederne for yderligere at fremme samarbejdet.
 AFDELING C
 Afsluttende bestemmelser
 ARTIKEL 18.18
 Anvendelse af afdeling A
 1. Bestemmelserne i afdeling A finder ikke anvendelse på afdeling B og reguleringssamarbejdet om finansiel regulering som omhandlet i kapitel 8, afdeling E, underafdeling 5.
 2. Uanset artikel 18.3 har eventuelle særlige bestemmelser i andre kapitler i denne aftale forrang frem for bestemmelserne i afdeling A i det omfang, det er nødvendigt for anvendelsen af disse særlige bestemmelser.
 ARTIKEL 18.19
 Tvistbilæggelse
 Bestemmelserne i dette kapitel er ikke omfattet af tvistbilæggelse i henhold til kapitel 21.
 KAPITEL 19
 SAMARBEJDE PÅ LANDBRUGSOMRÅDET
 ARTIKEL 19.1
 Formål
 Parterne anerkender, at det er i deres fælles interesse at fremme deres indbyrdes handel med landbrugsprodukter (132) og fødevarer, og det er deres mål at fremme samarbejdet om et bæredygtigt landbrug, herunder udvikling af landdistrikter og udveksling af tekniske oplysninger og bedste praksis for at levere sikre fødevarer af høj kvalitet til forbrugerne i Den Europæiske Union og i Japan.
 ARTIKEL 19.2
 Anvendelsesområde
 1. Parterne skal samarbejde på de i artikel 19.1 nævnte områder i overensstemmelse med deres respektive love og forskrifter. Parterne skal tilskynde til og fremme samarbejdet mellem deres relevante grupper, enheder, kompetente myndigheder og andre organisationer.
 2. Det i stk. 1 omhandlede samarbejde skal omfatte:
 a)
 fremme af handel med landbrugsprodukter og fødevarer, herunder en dialog om den relevante regulering
 b)
 samarbejde med henblik på at forbedre landbrugsbedrifternes forvaltning, produktivitet og konkurrenceevne, herunder udveksling af bedste praksis vedrørende bæredygtigt landbrug samt anvendelse af teknologi og innovation
 c)
 samarbejde om produktion og teknologi inden for landbrug og fødevarer
 d)
 samarbejde om kvalitetspolitikken for landbrugsprodukter, herunder om geografiske betegnelser (133), forudsat at et sådant samarbejde ikke overlapper med det arbejde vedrørende geografiske betegnelser, der foregår i Udvalget for Intellektuel Ejendom, der er nedsat i henhold til artikel 22.3
 e)
 samarbejde og udveksling af bedste praksis for at fremme udviklingen i landdistrikterne, såsom politikker, der tager sigte på at fastholde producenter og unge landmænd i landdistrikterne, og
 f)
 konsultationer om andre spørgsmål, der er omfattet af artikel 19.1, som parterne måtte blive enige om.
 ARTIKEL 19.3
 Samarbejde til forbedring af erhvervsklimaet
 1. Hver af parterne skal i overensstemmelse med deres love og forskrifter træffe passende foranstaltninger til yderligere at forbedre erhvervsklimaet inden for landbrug og fødevarer for personer fra den ene part, der udfører deres virksomhed i den anden part.
 2. For yderligere at forbedre erhvervsklimaet skal parterne i overensstemmelse med deres respektive love og forskrifter fremme samarbejdet mellem parternes offentlige myndigheder og repræsentanter for de respektive landbrugs- og fødevaresektorer.
 ARTIKEL 19.4
 Anmodning om oplysninger
 Hver af parterne kan anmode den anden part om oplysninger og præciseringer om foranstaltninger vedrørende landbrug eller fødevarer. Den anmodede part skal uden unødigt ophold, dog senest 60 dage efter modtagelsen af anmodningen, medmindre andet er aftalt mellem parterne,


text:
fremlægge skriftlige oplysninger, for så vidt angår anmodningen fra den anmodende part.
 ARTIKEL 19.5
 Udvalget for Samarbejde på Landbrugsområdet
 1. Udvalget for Samarbejde på Landbrugsområdet, der er nedsat i henhold til artikel 22.3 (herefter i dette kapitel benævnt »udvalget«), er ansvarligt for en effektiv gennemførelse og anvendelse af dette kapitel.
 2. Udvalget har til opgave:
 a)
 at sikre og overvåge dette kapitels gennemførelse og anvendelse
 b)
 at drøfte ethvert spørgsmål vedrørende dette kapitel
 c)
 at aflægge rapport om udvalgets resultater for Det Blandede Udvalg
 d)
 at fremme samarbejde mellem parternes private sektorer, som bidrager til at nå målene for dette kapitel, og
 e)
 at udføre andre opgaver, som kan uddelegeres af Det Blandede Udvalg i henhold til artikel 22.1, stk. 5, litra b).
 3. Udvalget skal selv vedtage sin forretningsorden og de nærmere bestemmelser for det samarbejde, der er omhandlet i dette kapitel.
 4. Udvalget kan ved konsensus indbyde repræsentanter for andre relevante enheder end Europa-Kommissionen og Japans regering med den fornødne sagkundskab inden for de emneområder, der skal drøftes.
 ARTIKEL 19.6
 Kontaktpunkter og kommunikation
 1. Hver af parterne skal ved denne aftales ikrafttræden udpege mindst ét kontaktpunkt med henblik på at fremme kommunikationen mellem parterne om ethvert anliggende vedrørende dette kapitel og underrette den anden part om de pågældende kontaktoplysninger, herunder oplysninger om de relevante embedsmænd. Parterne skal straks underrette hinanden om enhver ændring af disse kontaktoplysninger.
 2. Anmodningerne vedrørende dette kapitel, som indgives af en parts andre relevante enheder end Europa-Kommissionen og Japans regering, skal af den pågældende parts kontaktpunkt meddeles den anden parts kontaktpunkt som omhandlet i denne artikel inden for en rimelig frist.
 3. De i dette kapitel omhandlede meddelelser skal udfærdiges på engelsk.
 ARTIKEL 19.7
 Forhold til andre kapitler
 1. Medmindre andet er aftalt mellem parterne, finder dette kapitel ikke anvendelse på anliggender, der er omfattet af kapitel 2, 6, 7 eller 14.
 2. Intet i dette kapitel berører parternes rettigheder og forpligtelser i henhold til kapitel 2, 6, 7 og 14.
 ARTIKEL 19.8
 Tvistbilæggelse
 Bestemmelserne i dette kapitel er ikke omfattet af tvistbilæggelse i henhold til kapitel 21.
 KAPITEL 20
 SMÅ OG MELLEMSTORE VIRKSOMHEDER
 Artikel 20.1
 Formål
 Parterne anerkender betydningen af bestemmelserne i dette kapitel samt af andre bestemmelser i denne aftale, som har til formål at styrke samarbejdet mellem parterne om spørgsmål af relevans for små og mellemstore virksomheder (herefter i dette kapitel benævnt »SMV'er«), eller som i øvrigt kan være til særlig gavn for SMV'er.
 ARTIKEL 20.2
 Udveksling af oplysninger
 1. Hver af parterne skal oprette eller opretholde deres eget offentligt tilgængelige websted med oplysninger vedrørende denne aftale, herunder:
 a)
 aftalens tekst, inklusive alle bilag, navnlig toldtariffer og produktspecifikke oprindelsesregler
 b)
 et resumé af denne aftale, og
 c)
 oplysninger af særlig interesse for SMV'er, der omfatter:
 i)
 en beskrivelse af bestemmelserne i denne aftale, som parten anser for at være af relevans for SMV'er, og
 ii)
 alle yderligere oplysninger, som parten anser for at være nyttige for SMV'er, der er interesserede i de muligheder, som denne aftale giver.
 2. Hver part skal


text:
på det i stk. 1 omhandlede websted indsætte links til:
 a)
 det tilsvarende websted i den anden part
 b)
 dens offentlige myndigheders og andre relevante enheders websteder, som indeholder oplysninger, som denne part anser for nyttige for personer, der er interesserede i at handle, investere eller gøre forretninger i denne part, og
 c)
 webstedet for EU-Japan-Centret for Industrielt Samarbejde eller dets efterfølger.
 3. Hver af parterne skal sikre, at de linkede websteder som omhandlet i stk. 2, litra b), indeholder oplysninger om:
 a)
 toldlovgivning og -procedurer samt en beskrivelse af de procedurer, praktiske skridt, formularer, dokumenter og andre oplysninger, der er nødvendige for import til, eksport fra eller transit gennem den pågældende parts toldområde
 b)
 love og forskrifter, herunder procedurer, vedrørende intellektuelle ejendomsrettigheder
 c)
 tekniske forskrifter og overensstemmelsesvurderingsprocedurer
 d)
 sundheds- og plantesundhedsforanstaltninger af relevans ved import og eksport
 e)
 offentliggørelse af udbudsbekendtgørelser for offentlige indkøb i overensstemmelse med artikel 10.4 samt andre relevante oplysninger
 f)
 procedurer for virksomhedsregistrering
 g)
 eventuelle importafgifter, og
 h)
 andre oplysninger, som parterne anser for at være nyttige for SMV'er.
 4. Hver part skal på det i stk. 1 omhandlede websted indsætte et link til en database, der er elektronisk søgbar ud fra toldnomenklaturkoden, og som omfatter, hvis parten finder det relevant, følgende oplysninger med hensyn til adgang til dens marked:
 a)
 toldsatsen, der skal anvendes af parten, for varer med oprindelse i den anden part, mestbegunstigelsessatsen og de toldkontingenter, der er fastsat af parten
 b)
 told eller andre afgifter, herunder produktspecifikke afgifter, der pålægges ved import og eksport eller i forbindelse hermed
 c)
 andre toldmæssige foranstaltninger
 d)
 oprindelsesregler
 e)
 toldgodtgørelse, udsættelse eller andre former for lempelser, der reducerer, refunderer eller fritager for told
 f)
 de kriterier, der anvendes til at fastlægge toldværdien af varer
 g)
 mærkningskrav om oprindelsesland, herunder mærkningens placering og mærkningsmetode, og
 h)
 andre relevante foranstaltninger.
 5. Hver af parterne skal regelmæssigt, eller efter anmodning fra den anden part, gennemgå de i stk. 1 til 4 omhandlede oplysninger og links for at sikre, at de er ajourførte og korrekte.
 6. Hver af parterne skal arbejde hen imod at sikre, at de oplysninger, der gives i medfør af denne artikel, præsenteres på en måde, der er let at anvende for SMV'er. Hver part tilstræber at gøre oplysningerne tilgængelige på engelsk.
 7. Ingen personer fra nogen af parterne vil blive pålagt et gebyr for at få adgang til de oplysninger, der leveres i henhold til stk. 1-4.
 ARTIKEL 20.3
 SMV-kontaktpunkter
 1. Hver part skal ved denne aftales ikrafttræden udpege et kontaktpunkt vedrørende gennemførelsen af dette kapitel (herefter i dette kapitel benævnt »SMV-kontaktpunkter«), og meddele den anden part de pågældende kontaktoplysninger, herunder oplysninger om de relevante embedsmænd. Parterne skal straks underrette hinanden om enhver ændring af disse kontaktoplysninger.
 2. SMV-kontaktpunkterne skal, i overensstemmelse med hver parts regler og procedurer, have til opgave:
 a)
 at sikre, at SMV'ernes behov tages i betragtning ved gennemførelsen af denne aftale
 b)
 at overveje måder til at styrke samarbejdet mellem parterne på områder af relevans for SMV'er med henblik på at


text:
øge handels- og investeringsmulighederne for SMV'er
 c)
 at indkredse metoder og udveksle oplysninger for at gøre det muligt for hver parts SMV'er at drage fordel af nye muligheder i henhold til denne aftale
 d)
 at overvåge gennemførelsen af artikel 20.2 og sikre, at hver parts oplysninger er ajourførte og relevante for SMV'er
 e)
 regelmæssigt at forelægge en rapport om deres aktiviteter og fremsætte passende anbefalinger til Det Blandede Udvalg, og
 f)
 at drøfte ethvert andet anliggende af relevans for SMV'er, der er omfattet af denne aftale.
 3. SMV-kontaktpunkterne kan, i overensstemmelse med hver parts regler og procedurer, anbefale Det Blandede Udvalg, at parterne tilføjer yderligere oplysninger på deres respektive websteder som omhandlet i artikel 20.2.
 4. SMV-kontaktpunkterne skal tilstræbe at behandle alle andre spørgsmål af interesse for SMV'er i forbindelse med gennemførelsen af denne aftale, herunder ved:
 a)
 at udveksle oplysninger for at bistå parterne med at overvåge gennemførelsen af denne aftale på områder af relevans for SMV'er
 b)
 at deltage i arbejdet i specialudvalg og arbejdsgrupper, der er nedsat i henhold til denne aftale, herunder om spørgsmål vedrørende reguleringssamarbejde og ikketoldmæssige anliggender, og at forelægge disse specialudvalg og arbejdsgrupper specifikke spørgsmål af særlig interesse for SMV'er på deres respektive kompetenceområder, og samtidig undgå overlappende arbejde, og
 c)
 at overveje gensidigt acceptable løsninger, som kan forbedre SMV'ers muligheder for at deltage i handel og investeringer mellem parterne.
 5. SMV-kontaktpunkterne skal mødes, når det er nødvendigt, og udføre deres aktiviteter gennem passende kommunikationskanaler, som kan omfatte elektronisk post, videokonferencer eller andre midler.
 6. Når det er relevant, kan SMV-kontaktpunkterne i forbindelse med udførelsen af deres aktiviteter søge at samarbejde med eksperter på SMV-området og eksterne organisationer.
 ARTIKEL 20.4
 Tvistbilæggelse
 Bestemmelserne i dette kapitel er ikke omfattet af tvistbilæggelse i henhold til kapitel 21.
 KAPITEL 21
 TVISTBILÆGGELSE
 AFDELING A
 Mål, anvendelsesområde og definitioner
 ARTIKEL 21.1
 Formål
 Målet med dette kapitel er at etablere en effektiv og velfungerende mekanisme til bilæggelse af tvister mellem parterne vedrørende fortolkningen og anvendelsen af bestemmelserne i denne aftale med henblik på at nå frem til en indbyrdes aftalt løsning.
 ARTIKEL 21.2
 Anvendelsesområde
 Medmindre andet er fastsat i denne aftale, finder dette kapitel anvendelse med hensyn til bilæggelse af eventuelle tvister mellem parterne om fortolkningen og anvendelsen af denne aftales bestemmelser.
 ARTIKEL 21.3
 Definitioner
 Med henblik på dette kapitel forstås ved:
 a)
 »voldgiftsmand«: et medlem af et panel
 b)
 »hastetilfælde« og »hastesager«: de tilfælde og sager, der vedrører varer eller tjenesteydelser, som hurtigt mister deres kvalitet, aktuelle tilstand eller handelsværdi i løbet af en kort periode
 c)
 »adfærdskodeks«: adfærdskodeksen for voldgiftsmænd som omhandlet i artikel 21.30
 d)
 »klagende part«: den part, som anmoder om nedsættelse af et panel i henhold til artikel 21.7
 e)
 »omfattede bestemmelser«: de bestemmelser i denne aftale, som er omfattet af dette kapitel i henhold til artikel 21.2
 f)
 »DSB«: WTO's tvistbilæggelsesorgan
 g)
 »panel«: et panel nedsat i henhold til artikel 21.7
 h)
 »indklagede part«: den part, som en klage er indbragt imod ved et panel i henhold til artikel 21.7, og
 i)
 »forretningsorden«:


text:
forretningsordenen for et panel som omhandlet i artikel 21.30.
 AFDELING B
 Konsultationer og mægling
 ARTIKEL 21.4
 Anmodning om oplysninger
 Inden der indgives en anmodning om konsultationer eller mægling i henhold til henholdsvis artikel 21.5 eller 21.6, kan en part skriftligt anmode om alle relevante oplysninger vedrørende den anfægtede foranstaltning. Den part, der modtager anmodningen, skal tilstræbe at fremlægge de ønskede oplysninger i et skriftligt svar, der skal indsendes senest 20 dage efter datoen for modtagelse af anmodningen.
 ARTIKEL 21.5
 Konsultationer
 1. Parterne skal tilstræbe at løse enhver tvist som omhandlet i artikel 21.2 ved loyalt at føre konsultationer med det formål at nå frem til en indbyrdes aftalt løsning.
 2. En part kan anmode om konsultationer ved at fremsende en skriftlig anmodning til den anden part. Den part, der har anmodet om konsultationer, skal i anmodningen derom angive årsagen til den pågældende anmodning, herunder identifikation af den anfægtede foranstaltning og en angivelse af dens faktuelle og retlige grundlag med angivelse af de relevante berørte bestemmelser.
 3. Hver af parterne skal under konsultationerne afgive tilstrækkelige oplysninger til at muliggøre en fuldstændig undersøgelse af den anfægtede foranstaltning, herunder hvorledes den eventuelt kan påvirke anvendelsen af denne aftale.
 4. Den part, over for hvem anmodningen om konsultationer fremsættes, skal besvare anmodningen senest 10 dage efter datoen for modtagelsen deraf. Parterne skal indlede konsultationer senest 30 dage efter datoen for modtagelse af anmodningen. Konsultationerne anses for afsluttet senest 45 dage efter datoen for modtagelse af anmodningen, medmindre parterne aftaler andet. Vurderer begge parter, at det drejer sig om en hastesag, anses konsultationerne for afsluttet senest 25 dage efter datoen for modtagelse af anmodningen, medmindre parterne aftaler andet.
 5. Konsultationer kan afholdes ved personligt fremmøde eller ved andre kommunikationsmidler, som parterne aftaler. Medmindre parterne aftaler andet, skal konsultationer, der afholdes ved personligt fremmøde, finde sted i den part, som anmodningen er rettet til.
 6. Konsultationerne, herunder alle oplysninger, der kommer frem, og de holdninger, parterne indtager under forhandlingerne, er fortrolige og berører ikke parternes rettigheder i et eventuelt videre sagsforløb.
 ARTIKEL 21.6
 Mægling
 1. En part kan til enhver tid anmode den anden part om at deltage i en mæglingsprocedure om ethvert anliggende, som er omfattet af dette kapitel, vedrørende en foranstaltning, der har negative virkninger for handel eller investeringer mellem parterne.
 2. Parterne kan til enhver tid aftale at deltage i en mæglingsprocedure, som skal iværksættes, gennemføres og afsluttes i overensstemmelse med den mæglingsprocedure, som Det Blandede Udvalg skal vedtage på sit første møde i henhold til artikel 22.1, stk. 4, litra f).
 3. Hvis parterne er enige herom, kan mæglingsproceduren fortsætte, mens de i afdeling C omhandlede panelprocedurer finder sted.
 AFDELING C
 Panelprocedurer
 ARTIKEL 21.7
 Nedsættelse af et panel
 1. Den part, der har anmodet om konsultationer i henhold til artikel 21.5, kan anmode om nedsættelse af et panel, hvis:
 a)
 den anden part ikke svarer på anmodningen om konsultationer senest 10 dage efter modtagelse deraf, eller ikke indleder konsultationer senest 30 dage efter datoen for modtagelse af anmodningen
 b)
 parterne er enige


text:
om ikke at indlede konsultationer, eller
 c)
 det ikke lykkes for parterne at løse tvisten gennem konsultationer senest 45 dage, eller senest 25 dage i hastesager, efter datoen for modtagelse af anmodningen om konsultationer, medmindre parterne bestemmer andet.
 2. Anmodningen om nedsættelse af et panel i henhold til stk. 1 fremsættes skriftligt over for den indklagede part. Den klagende part skal i sin klage udtrykkeligt angive:
 a)
 den anfægtede foranstaltning
 b)
 det retlige grundlag med angivelse af de relevante omfattede bestemmelser på en sådan måde, at det klart beskrives, hvordan denne foranstaltning er i strid med disse bestemmelser, og
 c)
 det faktuelle grundlag.
 ARTIKEL 21.8
 Sammensætning af et panel
 1. Et panel sammensættes af tre voldgiftsmænd.
 2. Parterne skal senest 10 dage efter datoen for den indklagede parts modtagelse af anmodningen om nedsættelse af et panel konsultere hinanden med henblik på at nå frem til en aftale om panelets sammensætning.
 3. Når parterne ikke til enighed om panelets sammensætning inden for den i stk. 2 omhandlede frist, skal hver part udpege en voldgiftsmand fra deres respektive delliste, der er opstillet i henhold til artikel 21.9, senest fem dage efter udløbet af fristen i stk. 2. Undlader en part at udpege en voldgiftsmand inden for denne frist, skal Det Blandede Udvalgs medformand fra den klagende part senest fem dage efter udløbet af fristen ved lodtrækning vælge en voldgiftsmand fra dellisten som omhandlet i artikel 21.9 fra den part, der har undladt at udpege en voldgiftsmand. Det Blandede Udvalgs medformand fra den klagende part kan uddelegere valget af voldgiftsmand ved lodtrækning til sin repræsentant.
 4. Når parterne ikke til enighed om panelets formand inden for den i stk. 2 omhandlede frist, skal Det Blandede Udvalgs medformand fra den klagende part efter anmodning fra en part senest fem dage fra datoen for indgivelse af anmodningen ved lodtrækning vælge panelets formand ud fra dellisten over formænd, der er opstillet i henhold til artikel 21.9. En sådan anmodning fremsendes samtidig til den anden part. Det Blandede Udvalgs medformand fra den klagende part kan uddelegere valget af panelformand ved lodtrækning til sin repræsentant.
 5. Er den i artikel 21.9 omhandlede liste ikke blevet udarbejdet, eller indeholder den ikke mindst ni personer som omhandlet i nævnte artikel, finder følgende procedurer anvendelse:
 a)
 for så vidt angår valget af formand:
 i)
 hvis dellisten over formænd indeholder mindst to personer, der er godkendt af parterne, skal Det Blandede Udvalgs medformand fra den klagende part ved lodtrækning vælge formanden blandt disse personer senest fem dage efter datoen for indgivelse af den i stk. 4 omhandlede anmodning
 ii)
 hvis dellisten over formænd indeholder en person, der er godkendt af parterne, skal denne person fungere som formand, eller
 iii)
 hvis parterne undlader at vælge en formand i henhold til nr. i) eller ii), eller hvis dellisten over formænd ikke indeholder nogen personer, som parterne er enige om, skal Det Blandede Udvalgs medformand fra den klagende part senest fem dage efter datoen for indgivelse af anmodningen som omhandlet i stk. 4 ved lodtrækning


text:
vælge formanden blandt de personer, som en part formelt har foreslået som formand i forbindelse med etableringen eller ajourføringen af listen over voldgiftsmænd som omhandlet i artikel 21.9. En part kan foreslå en ny person, hvis den person, der er blevet formelt foreslået som formand af denne part, ikke længere er disponibel, og
 b)
 for så vidt angår valget af andre voldgiftsmænd end formanden:
 i)
 hvis en parts delliste indeholder mindst to personer, der er godkendt af parterne, skal denne part vælge en voldgiftsmand blandt disse personer senest fem dage efter udløbet af fristen i stk. 2
 ii)
 hvis en parts delliste indeholder en person, der er godkendt af parterne, skal denne person fungere som voldgiftsmand, eller
 iii)
 hvis en voldgiftsmand ikke kan vælges i henhold til nr. i) eller ii), eller hvis en parts delliste over voldgiftsmænd ikke indeholder nogen person, der er godkendt af parterne, skal Det Blandede Udvalgs medformand fra den klagende part vælge en voldgiftsmand i henhold til den i litra a) omhandlede procedure, med de fornødne ændringer.
 6. Datoen for nedsættelse af panelet er den dato, på hvilken den sidste af de tre voldgiftsmænd har givet parterne deres accept af deres udnævnelse.
 ARTIKEL 21.9
 Liste over voldgiftsmænd
 1. Det Blandede Udvalg skal på sit første møde i henhold til artikel 22.1, stk. 2, udfærdige en liste på mindst ni personer, der er villige og i stand til at fungere som voldgiftsmænd. Listen skal bestå af tre dellister: en delliste for hver part og en delliste for de personer, som ikke er statsborgere i nogen af parterne, og som skal varetage formandshvervet i panelet. Hver delliste skal bestå af mindst tre personer. Hver af parterne kan med henblik på oprettelse eller ajourføring af dellisten over formænd foreslå indtil tre personer. Det Blandede Udvalg skal sørge for, at antallet af personer på listen altid holdes på det niveau, der kræves i dette stykke.
 2. Det Blandede Udvalg kan fastsætte en supplerende liste, der består af personer med dokumenteret ekspertviden inden for specifikke sektorer omfattet af denne aftale, og som kan anvendes til at sammensætte panelet.
 ARTIKEL 21.10
 Voldgiftsmændenes kvalifikationer
 Alle voldgiftsmænd skal:
 a)
 have påvist ekspertviden inden for jura, international handel og andre anliggender, der er omfattet af denne aftale, og formænd skal også have erfaring med voldgiftssager
 b)
 være uafhængige af og må ikke være tilknyttet eller modtage instruktioner fra nogen af parterne
 c)
 handle efter deres egen overbevisning og må ikke modtage instruktioner fra nogen organisation eller regering i spørgsmål vedrørende tvisten, og
 d)
 opfylde kravene i adfærdskodeksen.
 ARTIKEL 21.11
 Udskiftning af voldgiftsmænd
 Hvis en af voldgiftsmændene i det oprindelige panel i forbindelse med en voldgiftssag i henhold til dette kapitel er ude af stand til at deltage, trækker sig eller skal udskiftes, fordi vedkommende ikke opfylder kravene i adfærdskodeksen, finder proceduren i artikel 21.8 anvendelse.
 ARTIKEL 21.12
 Panelernes opgaver
 Panelet, der er nedsat i henhold til artikel 21.7:
 a)
 skal foretage en objektiv vurdering af den sag, det har fået forelagt, herunder en objektiv


text:
vurdering af sagens omstændigheder, anvendeligheden af de omfattede bestemmelser og de omtvistede foranstaltningers overensstemmelse med disse bestemmelser
 b)
 skal i sine afgørelser fremlægge de faktiske og retlige konstateringer og rationalet for alle sine konstateringer og konklusioner, og
 c)
 bør regelmæssigt føre konsultationer med parterne og give passende muligheder for at nå til enighed om en indbyrdes aftalt løsning.
 ARTIKEL 21.13
 Mandat
 1. Medmindre parterne aftaler andet senest 10 dage efter datoen for nedsættelse af panelet, er panelets mandat:
 »i lyset af de relevante omfattede bestemmelser i denne aftale, der angives af parterne, at undersøge de forhold, der henvises til i anmodningen om nedsættelse af panelet, at afgøre, om den anfægtede foranstaltning er forenelig med de relevante omfattede bestemmelser i denne aftale, og at fremlægge en rapport i overensstemmelse med artikel 21.18 og 21.19«.
 2. Enes parterne om et andet mandat end det, der er omhandlet i stk. 1, skal de meddele det aftalte mandat til panelet senest tre dage efter deres aftale.
 ARTIKEL 21.14
 Beslutning om sagens hastende karakter
 Hvis en part anmoder herom, skal panelet senest 15 dage efter datoen for sin nedsættelse beslutte, om tvisten vedrører spørgsmål af hastende karakter.
 ARTIKEL 21.15
 Panelprocedurer
 1. Alle panelets høringer skal være åbne for offentligheden, medmindre parterne aftaler andet, eller en parts indlæg og anbringender indeholder fortrolige oplysninger. Høringer for lukkede døre skal være fortrolige.
 2. Medmindre parterne aftaler andet, skal mødestedet gå på skift mellem parterne, idet det første møde afholdes hos den indklagede part.
 3. Panelet og parterne skal behandle alle oplysninger, som en part forelægger panelet og har udpeget som fortrolige, som sådanne. Hvis den pågældende part fremlægger en fortrolig version af sine skriftlige indlæg for panelet, skal den efter anmodning fra den anden part også fremlægge et ikkefortroligt resumé af oplysningerne i sine indlæg, som kan bringes til offentlighedens kendskab med en forklaring på, hvorfor de hemmeligholdte oplysninger er fortrolige.
 4. Panelets drøftelser er fortrolige.
 5. Parterne skal have mulighed for at overvære alle fremlæggelser, erklæringer, redegørelser, argumenter eller indsigelser i sagen. Parterne skal give hinanden adgang til alle oplysninger eller skriftlige indlæg, der indgives til panelet, herunder eventuelle bemærkninger til den beskrivende del af den midlertidige rapport, svar på spørgsmål fra panelet og skriftlige bemærkninger til disse svar.
 6. Den foreløbige rapport og den endelige rapport skal affattes uden parternes tilstedeværelse og på baggrund af de meddelte oplysninger og fremsatte erklæringer. Voldgiftsmændene skal påtage sig det fulde ansvar for udarbejdelsen af rapporterne, og må ikke overdrage denne opgave til andre.
 7. Panelet skal tilstræbe at træffe sine afgørelser, herunder udarbejdelse af sin endelige rapport, ved konsensus. Det kan også træffe sine afgørelser, herunder udarbejdelse af sin endelige rapport, ved flertalsafstemning, når der ikke kan træffes afgørelse ved konsensus. Voldgiftsmændenes dissenser offentliggøres ikke.
 8. Panelets afgørelser er endelige og bindende for parterne. De skal accepteres ubetinget af parterne. De må ikke udvide eller begrænse parternes rettigheder og forpligtelser i henhold til denne aftale. De må ikke fortolkes således, at de skaber rettigheder og forpligtelser for personer.
 ARTIKEL


text:
21.16
 Fortolkningsregler
 Panelet skal fortolke de omfattede bestemmelser efter sædvanereglerne for fortolkning af folkeretten, herunder dem, der er kodificeret i Wienerkonventionen om traktatretten. Panelet tager også relevante fortolkninger i panelets og appelorganets rapporter, der er vedtaget af DSB, i behørig betragtning.
 ARTIKEL 21.17
 Modtagelse af oplysninger
 1. Panelet kan efter anmodning fra en part eller på eget initiativ anmode parterne om relevante oplysninger, som det finder nødvendige og passende. Parterne skal hurtigt og fyldestgørende besvare enhver anmodning om oplysninger fra panelet.
 2. Panelet kan efter anmodning fra en part eller på eget initiativ indhente enhver oplysning, herunder fortrolige oplysninger, fra enhver kilde, som det finder passende. Panelet har også ret til at søge ekspertrådgivning efter behov.
 3. Fysiske personer fra en part eller juridiske personer, som er etableret på en parts område, kan indgive amicus curiae-indlæg til panelet i overensstemmelse med forretningsordenen.
 4. Enhver oplysning, som panelet har indhentet i henhold til denne artikel, skal gøres tilgængelig for parterne, og parterne kan fremsætte bemærkninger om disse oplysninger til panelet.
 ARTIKEL 21.18
 Foreløbig rapport
 1. Panelet skal for parterne fremlægge en foreløbig rapport, der indeholder en beskrivende del og panelets resultater og konklusioner, senest 120 dage efter datoen for nedsættelse af panelet på en måde, der giver parterne mulighed for at foretage en evaluering. Finder panelet, at denne frist ikke kan overholdes, skal panelets formand underrette parterne skriftligt derom med angivelse af årsagerne til forsinkelsen og datoen for, hvornår panelet agter at fremlægge sin foreløbige rapport. Forsinkelsen må under ingen omstændigheder overstige 30 dage efter fristens udløb.
 2. Hver part kan forelægge panelet skriftlige bemærkninger og en skriftlig anmodning om at genbehandle visse aspekter af den foreløbige rapport senest 15 dage efter datoen for fremlæggelse heraf. Efter at have undersøgt eventuelle skriftlige bemærkninger og anmodninger fra parterne vedrørende den foreløbige rapport, kan panelet ændre den foreløbige rapport og foretage yderligere undersøgelser, hvis det finder det hensigtsmæssigt.
 3. I hastesager
 a)
 skal panelet tilstræbe at forelægge den foreløbige rapport senest 60 dage efter datoen for nedsættelse af panelet, og det må under ingen omstændigheder udstede den foreløbige rapport senere end 75 dage efter datoen for dets nedsættelse, og
 b)
 kan hver part forelægge panelet skriftlige bemærkninger og en skriftlig anmodning om at genbehandle visse aspekter af den foreløbige rapport senest syv dage efter datoen for fremlæggelse af den foreløbige rapport.
 ARTIKEL 21.19
 Endelig rapport
 1. Panelet skal fremlægger sin endelige rapport for parterne senest 30 dage efter datoen for fremlæggelse af den foreløbige rapport. Finder panelet, at denne frist ikke kan overholdes, skal panelets formand meddele parterne skriftligt derom med angivelse af årsagerne til forsinkelsen og datoen for, hvornår panelet agter at fremlægge sin endelige rapport. Forsinkelsen må under ingen omstændigheder overstige 30 dage efter fristens udløb.
 2. I hastesager skal panelet tilstræbe at fremlægge dets endelige rapport senest 15 dage efter datoen for fremlæggelse af den midlertidige rapport, og det må under ingen omstændigheder fremlægge den endelige rapport senere end 30 dage efter datoen for fremlæggelse af den foreløbige rapport.
 3.


text:
Den endelige rapport skal indeholde en fyldestgørende redegørelse for eventuelle skriftlige bemærkninger og anmodninger fra parterne vedrørende den foreløbige rapport. Panelet kan i sin endelige rapport foreslå, hvorledes den endelige rapport kan gennemføres.
 4. Parterne skal offentliggøre den endelige rapport i sin helhed senest 10 dage efter datoen for dens fremlæggelse, medmindre de for at beskytte fortrolige oplysninger beslutter at offentliggøre den endelige rapport i uddrag eller ikke at offentliggøre den endelige rapport.
 ARTIKEL 21.20
 Efterlevelse af den endelige panelrapport.
 1. Den indklagede part skal træffe enhver nødvendig foranstaltning for uden unødigt ophold og i god tro at efterleve den endelige rapport, der er fremlagt i henhold til artikel 21.19.
 2. Den indklagede part skal senest 30 dage efter datoen for fremlæggelse af den endelige rapport meddele den klagende part en rimelig frist for efterlevelse af den endelige rapport, og parterne skal tilstræbe at nå til enighed om den rimelige frist, der er nødvendig for efterlevelse. Er der uenighed mellem parterne om, hvad der kan betragtes som en rimelig frist for efterlevelse, kan den klagende part, senest 20 dage efter datoen for modtagelse af meddelelsen fra den indklagede part i henhold til dette stykke, skriftligt anmode det oprindelige panel om at fastsætte en rimelig frist. En sådan anmodning fremsendes samtidig til den indklagede part. Det oprindelige panel skal meddele sin afgørelse til parterne senest 30 dage efter datoen for indgivelse af anmodningen.
 3. Længden af en rimelig frist for efterlevelse af den endelige rapport kan forlænges ved fælles aftale mellem parterne.
 4. Den indklagede part skal give den klagende part skriftlig meddelelse om, hvor langt den er kommet med at efterleve den endelige rapport, mindst en måned inden udløbet af den rimelige frist for efterlevelse af den endelige rapport, medmindre parterne aftaler andet.
 ARTIKEL 21.21
 Evaluering af efterlevelse
 1. Den indklagede part skal, senest på datoen for udløbet af den rimelige frist for efterlevelse af den endelige rapport, underrette den klagende part om enhver foranstaltning, der er truffet for at efterleve den endelige rapport.
 2. Er der uenighed om, hvorvidt der faktisk er truffet foranstaltninger til efterlevelse af den endelige rapport, eller hvorvidt de er i overensstemmelse med de omfattede bestemmelser, kan den klagende part skriftligt anmode det oprindelige panel om at undersøge sagen. En sådan anmodning fremsendes samtidig til den indklagede part.
 3. Den i stk. 2 omhandlede anmodning skal indeholde det faktiske og retlige grundlag for klagen, herunder de anfægtede foranstaltninger, på en sådan måde, at der tydeligt redegøres for, hvordan disse foranstaltninger er i strid med de relevante omfattede bestemmelser.
 4. Panelet skal meddele sin afgørelse til parterne senest 90 dage efter datoen for henvisning af sagen.
 ARTIKEL 21.22
 Midlertidige retsmidler i tilfælde af manglende efterlevelse
 1. Den indklagede part skal efter anmodning fra den klagende part indlede konsultationer med henblik på at nå til enighed om en gensidigt tilfredsstillende kompensation eller enhver alternativ ordning, hvis:
 a)
 det oprindelige panel i henhold til artikel 21.21 konstaterer, at de foranstaltninger, der er truffet for at efterleve den endelige


text:
rapport som meddelt af den indklagede part, ikke er i overensstemmelse med de relevante omfattede bestemmelser
 b)
 den indklagede part ikke meddeler nogen foranstaltninger til efterlevelse af den endelige rapport inden udløbet af den rimelige frist, der er fastsat i overensstemmelse med artikel 21.20, stk. 2, eller
 c)
 den indklagede part meddeler den klagende part, at det er praktisk umuligt at efterleve den endelige rapport inden for den rimelige frist, der er fastsat i overensstemmelse med artikel 21.20, stk. 2.
 2. Hvis den klagende part beslutter ikke at indgive en anmodning i henhold til stk. 1, eller hvis der indgives en anmodning uden at der opnås enighed om en gensidigt tilfredsstillende kompensation eller enhver alternativ ordning senest 20 dage efter datoen for modtagelse af anmodningen i henhold til stk. 1, kan den klagende part meddele den indklagede part skriftligt, at den har til hensigt at suspendere anvendelsen over for den indklagede part af indrømmelser eller andre forpligtelser i medfør af de omfattede bestemmelser. I meddelelsen specificeres omfanget af suspensionen af indrømmelser eller andre forpligtelser.
 3. Den klagende part skal have ret til at gennemføre suspensionen af indrømmelser eller andre forpligtelser som omhandlet i ovenstående stykke 15 dage efter datoen for modtagelse af den indklagede parts meddelelse, medmindre den indklagede part har anmodet om voldgift efter stk. 6.
 4. Suspensionen af indrømmelser eller andre forpligtelser:
 a)
 skal være på et niveau, der svarer til den annullation eller forringelse, der forårsages af den indklagede parts manglende efterlevelse af den endelige rapport, og
 b)
 kan anvendes for sektorer, der er genstand for tvistbilæggelse i henhold til artikel 21.2, undtagen den eller de sektorer, hvor panelet har konstateret annullation eller forringelse, navnlig hvis den klagende part er af den opfattelse, at en sådan suspension er effektiv med henblik på at opnå efterlevelse.
 5. Suspensionen af indrømmelser eller andre forpligtelser eller kompensationen eller enhver alternativ ordning som omhandlet i denne artikel skal være midlertidig og kun finde anvendelse, indtil foranstaltningens uforenelighed med den relevante omfattede bestemmelser, der er blevet konstateret i den endelige rapport, er blevet fjernet, eller indtil parterne er nået til enighed om en gensidigt tilfredsstillende kompensation eller enhver alternativ ordning.
 6. Finder den indklagede part, at suspensionen af indrømmelser eller andre forpligtelser ikke er i overensstemmelse med stk. 4, kan denne part skriftligt anmode det oprindelige panel om at behandle sagen senest 15 dage efter datoen for modtagelse af meddelelsen som omhandlet i stk. 2. En sådan anmodning skal samtidig fremsendes til den klagende part. Det oprindelige panel skal meddele parterne sin afgørelse i sagen senest 30 dage efter datoen for indgivelse af anmodningen. Indrømmelser eller andre forpligtelser suspenderes ikke, før det oprindelige panel har meddelt sin afgørelse. Suspensionen af indrømmelser eller andre forpligtelser skal være i overensstemmelse med afgørelsen.
 ARTIKEL 21.23
 Evaluering af efterlevelse efter indførelsen af midlertidige foranstaltninger
 1. Ved den indklagede parts meddelelse til den klagende part om de trufne foranstaltninger til efterlevelse af den endelige rapport:
 a)
 i en situation, hvor den klagende part har udøvet sin ret


text:
til at suspendere indrømmelser eller andre forpligtelser i henhold til artikel 21.22, skal den klagende part afslutte suspensionen af indrømmelser eller andre forpligtelser senest 30 dage efter datoen for modtagelse af meddelelsen, dog undtagen i de i stk. 2 omhandlede tilfælde, eller
 b)
 i en situation, hvor der er opnået enighed om gensidigt tilfredsstillende kompensation eller enhver alternativ ordning, kan den indklagende part afslutte afvendelsen af en sådan kompensation eller anden ordning senest 30 dage efter datoen for modtagelse af meddelelsen, dog undtagen i de i stk. 2 omhandlede tilfælde.
 2. Når parterne ikke til enighed om, hvorvidt den meddelte foranstaltning i henhold til stk. 1 er i overensstemmelse med de relevante omfattede bestemmelser senest 30 dage efter datoen for modtagelse af meddelelsen, skal den klagende part skriftligt anmode det oprindelige panel om at undersøge sagen. En sådan anmodning fremsendes samtidig til den indklagede part. Panelets afgørelse skal meddeles parterne senest 45 dage efter datoen for indgivelse af anmodningen. Beslutter panelet, at den foranstaltning, der er meddelt i henhold til stk. 1, er i overensstemmelse med de relevante omfattede bestemmelser, bringes suspensionen af indrømmelser eller andre forpligtelser eller anvendelsen af kompensationen eller den alternative ordning til ophør senest 15 dage efter datoen for afgørelsen. Hvis det er relevant, skal niveauet af suspension af indrømmelser eller andre forpligtelser eller af kompensationen eller den alternative ordning tilpasses i lyset af panelets afgørelse.
 ARTIKEL 21.24
 Indstilling eller afslutning af proceduren
 Efter fælles anmodning fra parterne skal panelet til enhver tid indstille proceduren i en af parterne aftalt periode på højst 12 på hinanden følgende måneder. I tilfælde af en sådan indstilling forlænges de relevante frister med den periode, hvori panelets procedurer var indstillet. Panelet skal til enhver tid genoptage proceduren efter fælles anmodning fra parterne eller ved slutningen af den aftalte indstillingsperiode efter skriftlig anmodning fra en af parterne. Denne anmodning meddeles panelets formand samt den anden part, hvor det er relevant. Har proceduren ved panelet været indstillet i mere end 12 på hinanden følgende måneder, udløber bemyndigelsen til nedsættelse af panelet, og proceduren ved panelet betragtes som afsluttet. Parterne kan til enhver tid aftale at afslutte proceduren ved panelet. Parterne giver i fællesskab meddelelse om en sådan enighed til panelets formand.
 AFDELING D
 Generelle bestemmelser
 ARTIKEL 21.25
 Forvaltning af tvistbilæggelsesproceduren
 1. Hver part skal:
 a)
 udpege et kontor, der skal være ansvarligt for forvaltningen af tvistbilæggelsesproceduren i henhold til dette kapitel
 b)
 være ansvarlig for dens udpegede kontors drift og omkostninger, og
 c)
 skriftligt underrette den anden part om kontorets beliggenhed og kontaktoplysninger senest tre måneder efter datoen for denne aftales ikrafttræden.
 2. Parterne kan uanset stk. 1 aftale, at de i fællesskab overdrager det til et eksternt organ at yde støtte til visse administrative opgaver i forbindelse med tvistbilæggelsesproceduren i henhold til dette kapitel.
 ARTIKEL 21.26
 Indbyrdes aftalt løsning
 1. Parterne kan til enhver tid finde frem til en indbyrdes aftalt løsning på enhver tvist som omhandlet i artikel 21.2.
 2. Findes der frem til en indbyrdes aftalt løsning i løbet


text:
af panel- eller mæglingsproceduren, skal parterne i fællesskab meddele den aftalte løsning til panelets formand eller voldgiftsmanden. Panel- eller mæglingsproceduren afsluttes ved en sådan meddelelse.
 3. Hver part træffer de nødvendige foranstaltninger for at gennemføre den indbyrdes aftalte løsning inden for den aftalte tidsfrist.
 4. Den gennemførende part skal senest ved udløbet af den aftalte tidsfrist skriftligt give den anden part meddelelse om enhver foranstaltning, som den har truffet for at gennemføre den indbyrdes aftalte løsning.
 ARTIKEL 21.27
 Valg af værneting
 1. Opstår der en tvist som følge af en påstået uoverensstemmelse mellem en bestemt foranstaltning og en forpligtelse i henhold til denne aftale og en i det væsentlige tilsvarende forpligtelse i henhold til enhver anden international aftale, som begge parter deltager i, herunder WTO-overenskomsten, kan den klagende part vælge det værneting, hvor tvisten skal bilægges.
 2. Når en part har valgt værneting og indledt en tvistbilæggelsesprocedure i henhold til dette kapitel eller i henhold til den anden internationale aftale med hensyn til den i stk. 1 omhandlede foranstaltning, skal denne part ikke indlede en tvistbilæggelsesprocedure ved et andet værneting, for så vidt angår denne foranstaltning, medmindre det værneting, der først blev valgt, af retlige eller proceduremæssige årsager ikke når frem til en afgørelse i sagen.
 3. Med henblik på stk. 2:
 a)
 anses en tvistbilæggelsesprocedure i henhold til dette kapitel for at være indledt, når en part anmoder om nedsættelse af et panel i henhold til artikel 21.7, stk. 1
 b)
 anses en tvistbilæggelsesprocedure i henhold til WTO-overenskomsten for at være indledt, når en part anmoder om nedsættelse af et panel i henhold til artikel 6 i DSU, og
 c)
 anses en tvistbilæggelsesprocedure i henhold til enhver anden aftale for at være indledt, når en part anmoder om nedsættelse af et tvistbilæggelsespanel i henhold til de relevante bestemmelser i den pågældende aftale.
 4. Intet i denne aftale er til hinder for, at en part gennemfører en af DSB godkendt suspension af forpligtelser eller andre forpligtelser. En part kan ikke påberåbe sig WTO-overenskomsten for at forhindre den anden part i at suspendere indrømmelser eller andre forpligtelser i henhold til de omfattede bestemmelser.
 ARTIKEL 21.28
 Tidsfrister
 1. Alle tidsfrister, der er fastsat i dette kapitel, regnes fra dagen efter den handling eller det forhold, som de henviser til.
 2. Alle frister, der er nævnt i dette kapitel, kan for en bestemt tvist ændres efter aftale mellem parterne. Panelet kan til enhver tid foreslå parterne at ændre en tidsfrist som omhandlet i dette kapitel med angivelse af begrundelsen for et sådant forslag. Panelet skal efter anmodning fra en part træffe afgørelse om enten at ændre den frist, der er omhandlet i artikel 21.18, stk. 2 og stk. 3, litra b), med angivelse af grundene til sin afgørelse, bl.a. i lyset af kompleksiteten af den pågældende tvist.
 ARTIKEL 21.29
 Omkostninger
 Medmindre parterne aftaler andet, afholdes panelets omkostninger, herunder aflønning af dets voldgiftsmænd, ligeligt af parterne i overensstemmelse med forretningsordenen.
 ARTIKEL 21.30
 Forretningsorden og adfærdskodeks
 Panelproceduren i henhold til dette kapitel skal foregå i


text:
overensstemmelse med et panels forretningsorden og adfærdskodekset for voldgiftsmænd, som Det Blandede Udvalg vedtager på sit første møde i henhold til artikel 22.1, stk. 4, litra f).
 KAPITEL 22
 INSTITUTIONELLE BESTEMMELSER
 ARTIKEL 22.1
 Det Blandede Udvalg
 1. Parterne opretter herved Det Blandede Udvalg bestående af repræsentanter for hver part.
 2. Det Blandede Udvalg skal træde sammen første gang senest tre måneder efter denne aftales ikrafttræden. Det Blandede Udvalg skal derefter, medmindre andet er aftalt af parternes repræsentanter, mødes en gang om året, eller i hastende tilfælde efter anmodning fra en af parterne. Det Blandede Udvalg kan mødes ved personligt fremmøde eller på anden vis som aftalt mellem parternes repræsentanter.
 3. Det Blandede Udvalgs møder skal finde sted skiftevis i Den Europæiske Union eller Japan, medmindre andet er aftalt af parternes repræsentanter. Det Blandede Udvalg ledes i fællesskab af medlemmet fra Europa-Kommissionen og en repræsentant for Japan på ministerielt plan, som er ansvarlig for anliggender, der er omfattet af denne aftale, eller af deres respektive stedfortrædere.
 4. For at sikre, at denne aftale fungerer korrekt og effektivt, skal Det Blandede Udvalg:
 a)
 evaluere og overvåge gennemførelsen og anvendelsen af denne aftale, og om nødvendigt fremsætte passende anbefalinger til parterne
 b)
 føre tilsyn med og om nødvendigt koordinere arbejdet i alle specialudvalg, arbejdsgrupper og øvrige organer, der nedsættes ved denne aftale, og anbefale dem enhver nødvendig foranstaltning
 c)
 med forbehold af kapitel 21, søge at løse problemer, der måtte opstå i forbindelse med denne aftale, eller bilægge tvister, der måtte opstå vedrørende fortolkningen eller anvendelsen af denne aftale
 d)
 behandle alle andre spørgsmål af betydning vedrørende denne aftale, som parternes repræsentanter måtte aftale
 e)
 vedtage sin forretningsorden på sit første møde, og
 f)
 på sit første møde vedtage forretningsordenen for et panel og adfærdskodekset for voldgiftsmænd, som omhandlet i artikel 21.30, samt mæglingsproceduren som omhandlet i artikel 21.6, stk. 2.
 5. For at sikre, at denne aftale fungerer korrekt og effektivt, kan Det Blandede Udvalg:
 a)
 nedsætte eller ophæve specialudvalg, arbejdsgrupper eller andre organer, bortset fra dem, der er omhandlet i artikel 22.3 og 22.4, og bestemme deres sammensætning, funktion og opgaver
 b)
 tildele ansvarsområder til specialudvalg, arbejdsgrupper eller andre organer
 c)
 give oplysninger til offentligheden om anliggender, der er omfattet af denne aftales anvendelsesområde
 d)
 anbefale parterne eventuelle ændringer til denne aftale eller vedtage beslutninger om at ændre denne aftale i tilfælde, hvor det er udtrykkeligt er fastsat i artikel 23.2, stk. 4
 e)
 vedtage fortolkninger af denne aftales bestemmelser, som er bindende for parterne og alle specialudvalg, arbejdsgrupper og andre organer, der er nedsat i henhold til denne aftale, herunder paneler, der er nedsat i henhold til kapitel 21, og
 f)
 træffe alle andre foranstaltninger, som parterne måtte aftale, i forbindelse med udøvelsen af sine opgaver.
 ARTIKEL 22.2
 Det Blandede Udvalgs beslutninger og anbefalinger
 1. Det Blandede Udvalg kan træffe beslutninger som omhandlet i denne aftale. Disse beslutninger er bindende for parterne. Hver part træffer de nødvendige foranstaltninger til at gennemføre beslutningerne.
 2. Det Blandede Udvalg kan fremsætte anbefalinger, der


text:
er relevante for gennemførelsen og anvendelsen af denne aftale.
 3. Alle beslutninger og anbefalinger fra Det Blandede Udvalg træffes ved konsensus og kan vedtages enten ved personligt fremmøde eller skriftligt.
 ARTIKEL 22.3
 Specialudvalg
 1. Følgende specialudvalg nedsættes herved under Det Blandede Udvalg:
 a)
 Udvalget for Handel med Varer
 b)
 Udvalget for Oprindelsesregler og Toldanliggender
 c)
 Udvalget for Sundheds- og Plantesundhedsforanstaltninger
 d)
 Udvalget for Tekniske Handelshindringer
 e)
 Udvalget for Handel med Tjenesteydelser, Liberalisering af Investeringer og Elektronisk Handel
 f)
 Udvalget for Offentlige Udbud
 g)
 Udvalget for Intellektuel Ejendom
 h)
 Udvalget for Handel og Bæredygtig Udvikling
 i)
 Udvalget for Reguleringssamarbejde, og
 j)
 Udvalget for Samarbejde på Landbrugsområdet.
 2. De i stk. 1 omhandlede specialudvalgs ansvarsområder og funktioner defineres, alt efter hvad der er relevant, i de relevante kapitler i denne aftale og kan ændres ved en beslutning truffet af Det Blandede Udvalg, men deres ansvarsområder skal forblive inden for anvendelsesområdet af det kapitel, hvis gennemførelse og anvendelse de er ansvarlige for.
 3. Medmindre andet er fastsat i denne aftale, skal specialudvalgene:
 a)
 mødes en gang om året, medmindre andet er aftalt af parternes repræsentanter i specialudvalgene, eller efter anmodning fra en af parterne eller Det Blandede Udvalg
 b)
 bestå af repræsentanter for parterne
 c)
 have fælles formandsskab af parternes repræsentanter på et passende niveau
 d)
 skiftevis afholde deres møder i Den Europæiske Union eller Japan, medmindre andet aftales af parternes repræsentanter i specialudvalgene, eller ved andre passende kommunikationsmidler
 e)
 fastsætte deres mødeplan og dagsorden ved konsensus, og
 f)
 træffe alle beslutninger og fremsætte anbefalinger ved konsensus enten ved personligt fremmøde eller skriftligt.
 4. Specialudvalgene kan selv vedtage deres forretningsorden. Indtil vedtagelsen af deres forretningsorden, finder Det Blandede Udvalgs forretningsorden anvendelse med de fornødne ændringer.
 5. Specialudvalgene kan fremsætte forslag til beslutninger, der skal træffes af Det Blandede Udvalg, eller træffe beslutning i overensstemmelse med de relevante bestemmelser i denne aftale.
 6. Det Blandede Udvalg kan efter anmodning fra en part eller henvisning fra det relevante specialudvalg behandle spørgsmål, som ikke er blevet løst af de relevante specialudvalg.
 7. Specialudvalgene skal underrette Det Blandede Udvalg om deres mødekalender og dagsorden i tilstrækkelig god tid og rapportere til Det Blandede Udvalg om resultaterne og konklusionerne fra hvert af deres møder.
 8. Det forhold, at der findes et specialudvalg, er ikke til hinder for, at en part kan indbringe et spørgsmål direkte for Det Blandede Udvalg.
 ARTIKEL 22.4
 Arbejdsgrupper
 1. Arbejdsgruppen om Vin og Arbejdsgruppen om Motorkøretøjer og Reservedele nedsættes herved under ledelse af Udvalget for Handel med Varer. Disse arbejdsgruppers ansvarsområder og opgaver er defineret i artikel 2.35 og artikel 20 i bilag 2-C.
 2. Følgende arbejdsgrupper kan nedsættes i overensstemmelse med relevante kapitler:
 a)
 ad hoc-arbejdsgrupper under ledelse af Udvalget for Sundheds- og Plantesundhedsforanstaltninger
 b)
 tekniske ad hoc-arbejdsgrupper under ledelse af Udvalget for Tekniske Handelshindringer
 c)
 ad hoc-arbejdsgrupper under ledelse af Udvalget for Reguleringssamarbejde, og
 d)
 en Teknisk Arbejdsgruppe om Dyrevelfærd under ledelse af Det Blandede Udvalg.
 3. Medmindre andet er fastsat i denne aftale, eller medmindre andet aftales af parternes repræsentanter i


text:
arbejdsgrupperne, skal arbejdsgrupperne:
 a)
 mødes en gang om året eller efter anmodning fra en af parterne eller Det Blandede Udvalg
 b)
 have fælles formandsskab af parternes repræsentanter på et passende niveau
 c)
 holde deres møder skiftevis i Den Europæiske Union eller Japan, eller ved andre passende kommunikationsmidler som aftalt mellem parternes repræsentanter i arbejdsgrupperne
 d)
 fastsætte deres mødeplan og dagsorden ved konsensus, og
 e)
 træffe alle beslutninger og fremsætte anbefalinger ved konsensus enten ved personligt fremmøde eller skriftligt.
 4. Specialudvalgene kan selv vedtage deres forretningsorden. Indtil vedtagelsen af deres forretningsorden finder Det Blandede Udvalgs forretningsorden anvendelse med de fornødne ændringer.
 5. Arbejdsgrupperne skal underrette de relevante specialudvalg eller Det Blandede Udvalg, alt efter hvad der er relevant, om deres mødeplan og dagsorden i tilstrækkelig god tid forud for deres møder. De skal rapportere om deres aktiviteter på hvert møde i de relevante specialudvalg eller Det Blandede Udvalg, alt efter hvad der er relevant.
 6. Det forhold, at der findes en arbejdsgruppe, er ikke til hinder for, at en part kan indbringe et spørgsmål direkte for Det Blandede Udvalg eller de relevante specialudvalg.
 ARTIKEL 22.5
 Arbejdet i specialudvalg, arbejdsgrupper og andre organer
 Specialudvalgene, arbejdsgrupperne og andre organer, der nedsættes ved denne aftale, skal ved udførelsen af deres opgaver undgå overlapning af deres arbejde.
 ARTIKEL 22.6
 Kontaktpunkter
 1. Hver part skal ved denne aftales ikrafttræden udpege et kontaktpunkt vedrørende gennemførelsen af denne aftale og meddele den anden part de pågældende kontaktoplysninger, herunder oplysninger om de relevante embedsmænd. Parterne skal straks underrette hinanden om enhver ændring af disse kontaktoplysninger.
 2. Kontaktpunkterne skal:
 a)
 levere og modtage, medmindre andet er fastsat i denne aftale, alle meddelelser og oplysninger, som parterne skal afgive i henhold til denne aftale
 b)
 lette al anden kommunikation mellem parterne om ethvert spørgsmål af relevans for denne aftale, og
 c)
 koordinere forberedelserne til Det Blandede Udvalgs møder.
 KAPITEL 23
 AFSLUTTENDE BESTEMMELSER
 ARTIKEL 23.1
 Generel evaluering
 Parterne skal, med forbehold af bestemmelserne om evaluering i andre kapitler, foretage en generel evaluering af, hvordan denne aftale gennemføres og fungerer, 10 år efter datoen for denne aftales ikrafttræden, eller på andre tidspunkter, som parterne måtte blive enige om.
 ARTIKEL 23.2
 Ændringer
 1. Denne aftale kan ændres ved aftale mellem parterne.
 2. Sådanne ændringer træder i kraft den første dag i den anden måned, eller på en hvilken som helst anden senere dato, som måtte være aftalt mellem parterne, efter den dato, på hvilken parterne giver hinanden meddelelse om, at deres respektive retlige krav og procedurer for ikrafttræden af disse ændringer er opfyldt og afsluttet. Parterne skal foretage denne meddelelse ved udveksling af diplomatiske noter mellem Den Europæiske Union og Japans regering.
 3. Det Blandede Udvalg kan i de i stk. 4 omhandlede tilfælde og i overensstemmelse med parternes respektive retlige procedurer vedtage beslutninger om at ændre denne aftale. Uanset stk. 2 skal sådanne ændringer bekræftes og træde i kraft ved udveksling af diplomatiske noter mellem Den Europæiske Union og Japans regering, medmindre parterne aftaler andet.
 4. Stk. 3 finder anvendelse på:
 a)
 bilag


text:
2-A, forudsat at ændringerne foretages i overensstemmelse med ændringen i det harmoniserede system og ikke omfatter nogen ændring af de toldsatser, som i overensstemmelse med bilag 2-A skal anvendes af en part på varer med oprindelse i den anden part
 b)
 bilag 2-C, tillæg 2-C-1 og 2-C-2
 c)
 bilag 2-E
 d)
 kapitel 3, bilag 3-A til 3-F og tillæg 3-B-1
 e)
 bilag 10
 f)
 bilag 14-A
 g)
 bilag 14-B, og
 h)
 bestemmelserne i denne aftale, der henviser til bestemmelser i internationale aftaler eller inkorporerer dem i denne aftale, i tilfælde af ændringer eller efterfølgende aftaler hertil.
 ARTIKEL 23.3
 Ikrafttræden
 Denne aftale træder i kraft den første dag i den anden måned efter den dato, på hvilken parterne giver hinanden meddelelse om, at deres respektive retlige krav og procedurer for denne aftales ikrafttræden er opfyldt og afsluttet, medmindre parterne aftaler andet. Parterne foretager denne meddelelse ved udveksling af diplomatiske noter mellem Den Europæiske Union og Japans regering.
 ARTIKEL 23.4
 Opsigelse
 1. Denne aftale forbliver i kraft, medmindre den opsiges i henhold til stk. 2.
 2. Hver part kan skriftligt meddele den anden part, at den agter at opsige aftalen. Opsigelsen får virkning seks måneder efter datoen for den anden parts modtagelse af meddelelsen, medmindre parterne aftaler andet.
 ARTIKEL 23.5
 Ingen direkte virkning for personer
 Intet i denne aftale skal fortolkes således, at den skaber rettigheder eller forpligtelser for personer, uden at dette berører personers rettigheder og forpligtelser i henhold til andre folkeretlige bestemmelser.
 ARTIKEL 23.6
 Bilag, tillæg og fodnoter
 Bilagene og tillæggene til denne aftale udgør en integrerende del heraf. Det præciseres, at fodnoter også udgør en integrerende del af denne aftale.
 ARTIKEL 23.7
 Fremtidige tiltrædelser af Den Europæiske Union
 1. Den Europæiske Union giver Japan meddelelse om enhver anmodning fra et tredjeland om tiltrædelse af Den Europæiske Union.
 2. Under forhandlingerne mellem Den Europæiske Union og et tredjeland som omhandlet i stk. 1 skal Den Europæiske Union:
 a)
 efter anmodning fra Japan og i det omfang, det er muligt, fremlægge enhver oplysning om et hvilket som helst anliggende, som er omfattet af denne aftale, og
 b)
 tage eventuelle betænkeligheder, som Japan måtte give udtryk for, behørigt til efterretning.
 3. Det Blandede Udvalg skal i tilstrækkelig god tid inden datoen for et tredjelands tiltrædelse af Den Europæiske Union undersøge, hvorledes denne aftale påvirkes af en sådan tiltrædelse.
 4. I det omfang, det er nødvendigt, skal parterne inden ikrafttræden af aftalen om et tredjelands tiltrædelse af Den Europæiske Union:
 a)
 ændre denne aftale i henhold til artikel 23.2, eller
 b)
 efter beslutning truffet af Det Blandede Udvalg indføre alle andre nødvendige justeringer eller overgangsordninger vedrørende denne aftale.
 ARTIKEL 23.8
 Autentiske tekster
 1. Denne aftale er udfærdiget i to eksemplarer på bulgarsk, dansk, engelsk, estisk, finsk, fransk, græsk, italiensk, kroatisk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk, ungarsk og japansk, idet hver af disse tekster har samme gyldighed, med undtagelse af del 2 i bilag 2-A, Den Europæiske Unions lister i bilag I-IV til bilag 8-B, og


text:
del 2, afdeling A, i bilag 10, der er udfærdiget i to eksemplarer på bulgarsk, dansk, engelsk, estisk, finsk, fransk, græsk, italiensk, kroatisk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk og ungarsk, idet hver af disse tekster har samme gyldighed.
 2. I tilfælde af uoverensstemmelser ved fortolkning af teksten har det sprog, på hvilket denne aftale blev forhandlet, forrang.
 TIL BEKRÆFTELSE HERAF har undertegnede befuldmægtigede, behørigt bemyndigede i så henseende, undertegnet denne aftale.
 Съставено в Токио на седемнадесети юли две хиляди и осемнадесета година.
 Hecho en Tokio, el diecisiete de julio de dos mil dieciocho.
 V Tokiu dne sedmnáctého července dva tisíce osmnáct.
 Udfærdiget i Tokyo den syttende juli to tusind og atten.
 Geschehen zu Tokyo am siebzehnten Juli zweitausendachtzehn.
 Kahe tuhande kaheksateistkümnenda aasta juulikuu seitsmeteistkümnendal päeval Tōkyōs.
 Έγινε στο Τόκιο, στις δεκαεπτά Ιουλίου δύο χιλιάδες δεκαοκτώ.
 Done at Tokyo on the seventeenth day of July in the year two thousand and eighteen.
 Fait à Tokyo, le dix-sept juillet deux mille dix-huit.
 Sastavljeno u Tokiju sedamnaestog srpnja godine dvije tisuće osamnaeste.
 Fatto a Tokyo, addì diciassette luglio duemiladiciotto.
 Tokijā, divtūkstoš astoņpadsmitā gada septiņpadsmitajā jūlijā.
 Priimta du tūkstančiai aštuonioliktų metų liepos septynioliktą dieną Tokijuje.
 Kelt Tokióban, a kétezer-tizennyolcadik év július havának tizenhetedik napján.
 Magħmul f'Tokyo fis-sbatax-il jum ta' Lulju fis-sena elfejn u tmintax.
 Gedaan te Tokio, zeventien juli tweeduizend achttien.
 Sporządzono w Tokio dnia siedemnastego lipca roku dwa tysiące osiemnastego.
 Feito em Tóquio aos dezassete dias do mês de julho de dois mil e dezoito.
 Întocmit la Tokyo la șaptesprezece iulie două mii optsprezece.
 V Tokiu sedemnásteho júla dvetisícosemnásť.
 V Tokiu, sedemnajstega julija leta dva tisoč osemnajst.
 Tehty Tokiossa seitsemäntenätoista päivänä heinäkuuta vuonna kaksituhattakahdeksantoista.
 Som skedde i Tokyo den sjuttonde juli år tjugohundraarton.
 За Европейския съюз
 Рог la Unión Europea
 Za Evropskou unii
 For Den Europæiske Union
 Für die Europäische Union
 Euroopa Liidu nimel
 Για την Ευρωπαϊκή Ένωση
 For the European Union
 Pour l'Union européenne
 Za Europsku uniju
 Per l'Unione europea
 Eiropas Savienības vārdā –
 Europos Sąjungos vardu
 Az Európai Unió részéről
 Għall-Unjoni Ewropea
 Voor de Europese Unie
 W imieniu Unii Europejskiej
 Pela União Europeia
 Pentru Uniunea Europeană
 Za Európsku úniu
 Za Evropsko unijo
 Euroopan unionin puolesta
 För Europeiska unionen
 За Япония
 Por Japón
 Za Japonsko
 For Japan
 Für Japan
 Jaapani nimel
 Για την Ιαπωνία
 For Japan
 Pour le Japon
 Za Japan
 Per il Giappone
 Japānas vārdā –
 Japonijos vardu
 Japán részéről
 Għall-Ġappun
 Voor Japan
 W imieniu Japonii
 Pelo Japão
 Pentru Japonia
 Za Japonsko
 Za Japonsko
 Japanin Puolesta
 För Japan
 (1) EUT L 269 af 10.10.2013, s. 1.
 (2) Det præciseres, at »GPA-aftalen« skal forstås som GPA-aftalen, som ændret ved protokollen om ændring af aftalen om offentlige udbud, udfærdiget i Geneve den 30. marts 2012.
 (3) Med henblik på kapitel 8 omfatter definitionen af »fysisk person fra en part« også en fysisk person, som er fast bosiddende i Republikken Letland, og som ikke er statsborger i Republikken Letland eller nogen anden stat, men som i henhold til Republikken Letlands love og forskrifter er berettiget til


text:
at modtage et pas for ikkestatsborgere.
 (4) Det præciseres, at for Den Europæiske Union skal områder uden for hver parts territorialfarvand forstås som Den Europæiske Unions medlemsstaters respektive territorier.
 (5) De internationale aftaler, der omhandles eller inkorporeres i nærværende aftale, skal forstås således, at de omfatter de seneste ændringer heraf, der er trådt i kraft for begge parter før datoen for undertegnelsen af nærværende aftale.
 (6) I Den Europæiske Union anvendes den i Europa-Parlamentets og Rådets forordning (EU) nr. 952/2013 af 9. oktober 2013 om EF-toldkodeksen omhandlede procedure vedrørende passiv forædling i forbindelse med dette stykke.
 (7) I Den Europæiske Union anvendes den i Europa-Parlamentets og Rådets forordning (EU) nr. 952/2013 af 9. oktober 2013 om EF-toldkodeksen omhandlede procedure vedrørende aktiv forædling i forbindelse med dette stykke.
 (8) Det præciseres, at henvisningerne til tariferingen i det harmoniserede system i dette kapitel er baseret på det harmoniserede system, som ændret den 1. januar 2017.
 (9) Med henblik på dette kapitel forstås ved »juridisk person« enhver juridisk enhed, der lovligt er oprettet eller på anden måde organiseret i henhold til gældende ret, uanset om formålet er at skabe fortjeneste eller ej, og uanset om den er privat eller offentligt ejet, herunder enhver koncern, enhver trust, ethvert partnerskab, ethvert joint venture, enhver enkeltmandsvirksomhed eller enhver sammenslutning.
 (10) Med henblik på denne artikel omfatter enkel blanding af produkter blanding af sukker.
 (11) Med henblik på denne artikel omfatter denaturering navnlig produkter, der gøres uegnede til konsum ved tilsætning af giftige stoffer eller stoffer med ubehagelig smag.
 (12) Det præciseres, at henvisningerne til tariferingen i det harmoniserede system i dette kapitel er baseret på det harmoniserede system, som ændret den 1. januar 2017.
 (13) Som import helt uden erhvervsmæssig karakter anses lejlighedsvis import, der udelukkende består af produkter bestemt til personlig brug for modtagerne eller de rejsende eller deres familie, og hvis beskaffenhed og mængde ikke giver anledning til tvivl om, at importen sker i ikkeerhvervsmæssigt øjemed.
 (14) Det præciseres, at WCO blev oprettet i 1952 som Toldsamarbejdsrådet (CCC).
 (15) »A.T.A.-carnet« har samme betydning som i toldkonventionen om A.T.A.-carnet for midlertidig indførsel af varer, udfærdiget i Bruxelles den 6. december 1961, eller konventionen om midlertidig indførsel, udfærdiget i Istanbul den 26. juni 1990.
 (16) Det præciseres, at intet i denne artikel berører parternes rettigheder og forpligtelser med hensyn til Udvalget for Handel med Varer vedrørende kapitel 2 eller Udvalget for Intellektuel Ejendomsret vedrørende kapitel 14.
 (17) Det præciseres, at intet i denne artikel må fortolkes således, at det forhindrer toldsamarbejdsudvalget i at afholde et møde udelukkende inden for rammerne af toldsamarbejdsaftalen.
 (18) Med henblik på denne afdeling omfatter den kompetente myndighed for Japans vedkommende dens relevante myndigheder.
 (19) Med henblik på denne afdeling omfatter en undersøgelsesmyndighed for Japans vedkommende dens relevante undersøgelsesmyndigheder.
 (20) Med henblik på dette kapitel er betydningen af »varer« i overensstemmelse med Glossary of Phytosanitary Terms (internationale standarder for plantesundhedsforanstaltninger nr. 5) udarbejdet af IPPC's sekretariat.
 (21) WTO-dokument G/SPS/19/Rev.2 af 23. juli 2004.
 (22) Bilag 4 til WTO-dokument G/TBT/9 af 13. november


text:
2000.
 (23) Litra c) gælder ikke for overensstemmelsesvurderingsarbejde udført af en part selv, hvis den pågældende part bevarer den endelige beslutningsmyndighed med hensyn til et produkts overensstemmelse.
 (24) Med henblik på dette afsnit forstås ved en »passende periode« normalt en periode på mindst seks måneder, medmindre dette ville være uegnet til opfyldelsen af de forfulgte legitime mål.
 (25) Det præciseres, at dette afsnit ikke finder anvendelse på godkendelsesarbejde, som en part selv udfører, når den bevarer den endelige beslutningsmyndighed med hensyn til et produkts overensstemmelse. En part kan efterkomme denne forpligtelse ved at adskille markedsovervågningsmyndighederne fra overensstemmelsesvurderingsorganerne.
 (26) Udvidelse forstås af parterne som værende omfattet af definitionen af etablering i form af oprettelse af en omfattet virksomhed.
 (27) I overensstemmelse med anmeldelsen af traktaten om oprettelse af Det Europæiske Fællesskab til WTO (dok. WT/REG39/1) ligestiller Den Europæiske Union en »reel og vedvarende forbindelse« med en EU-medlemsstats økonomi, jf. artikel 54 i TEUF, med »udstrakt (...) erhvervsvirksomhed«.
 (28) Parterne er enige om, at de i artikel XX, litra b), i GATT 1994 omhandlede foranstaltninger omfatter miljømæssige foranstaltninger, der er nødvendige for at beskytte menneskers, dyrs eller planters liv eller sundhed. Parterne er enige om, at artikel XX, litra g), i GATT 1994 finder anvendelse på foranstaltninger til bevarelse af levende og ikkelevende udtømmelige naturressourcer.
 (29) Undtagelserne vedrørende den offentlige sikkerhed og den offentlige orden må kun påberåbes, hvis der består en reel og tilstrækkelig alvorlig trussel mod en grundlæggende samfundsinteresse.
 (30) Parterne er enige om, at de i litra b) omhandlede foranstaltninger omfatter miljømæssige foranstaltninger, der er nødvendige for at beskytte menneskers, dyrs eller planters liv eller sundhed.
 (31) Foranstaltninger, der har til formål at sikre en retfærdig eller effektiv pålæggelse eller opkrævning af direkte skatter, omfatter foranstaltninger, der træffes af en part i henhold til dens skattesystem, og som:
 a)
 finder anvendelse på ikkeresidente erhvervsdrivende og tjenesteydere i erkendelse af, at ikkeresidentes skattepligt fastslås efter det beskatningsgrundlag, der stammer fra eller er beliggende på partens område
 b)
 finder anvendelse på ikkeresidente for at sikre pålæggelse eller opkrævning af skatter på partens område
 c)
 finder anvendelse på ikkeresidente eller residente for at forhindre skattesvig og -unddragelse, herunder fuldbyrdelsesforanstaltninger
 d)
 finder anvendelse på forbrugere af tjenesteydelser, der leveres i eller fra den anden parts område, for at sikre pålæggelse eller opkrævning af skatter hos sådanne forbrugere fra kilder på partens område
 e)
 sondrer mellem erhvervsdrivende og tjenesteydere, der er skattepligtige af globale skattegrundlag, og andre erhvervsdrivende og tjenesteydere i erkendelse af forskellen mellem dem, hvad angår arten af beskatningsgrundlaget, eller
 f)
 fastslår, tildeler eller fordeler indkomst, fortjeneste, gevinst, tab, fradrag eller kredit for residente personer eller filialer eller mellem forbundne personer eller filialer af samme person med henblik på at sikre partens skattegrundlag.
 Skattemæssige udtryk eller begreber i stk. 2, litra d), og i denne fodnote fortolkes i henhold til skattemæssige definitioner og begreber eller identiske eller lignende definitioner og begreber i national ret i den part, der træffer foranstaltningen.
 (32) For Den Europæiske Union, uden at det berører de aktiviteter, der